Kuvwuntauzya Kwakusisikizya kwa Loma: Webo Ncoyelede Kuzyiba Print\nKuvwuntauzya Kwakusisikizya kwa Loma: Webo Ncoyelede Kuzyiba\nKusinikizya njenzila yabweende bwazintu mubulelo bwa Saatani. Lyoonse eeci ncecibelesyo canguzu zyamusinze kufumbwa nokucili bantu bamwi baiminina kasimpe abululami, kabakazyana abusofwaazi.\nYahuwah ulakombelezya kuli baabo balaa busongo kuti. “Amuboole lino, atumvwane antoomwe,” eeci ncecaabilo Cakwe cilembedwe muli Izaya 1:18. Kasimpe kalaa nguzu cakuti kufumbwa buyo kubala amoyo uusalala inga ncecintu ciyandika kuti muntu uusyomeka ateelele ncokaamba aako kasimpe.\nKujanza limwi, kulubila takukwe nguzu zyili boobo pe. Eelyo kubejelezya, kupa cijala mulomo akukonga nokwaalilwa kupindula muntu, kusinikizya ncecintu cilikke cicaaliizya kubelesyegwa kuti cicengamike mizeezo yamuntu akumucengulwida kuzwa kuli ncaliyandila. Musela wabantu uzwide musinze wazintu zisofweede zilembedwe mumabbuku aamisela, eezyo muntu nzyaakacitila muntunyina – zyoonse eezyo zyakacitilwa muzina lya bupaizi. Kulikke Kujulu nkotuyooyubunwidwa bube bwakupenzyegwa akucisigwa kwazyuulunzuma zyabaabo bazumanana kusyomeka ku Mufutuli wabo.\nKubelesya nguzu mukusinikizya muntu akucengulula mizeezo yakwe, tacili buyo cintu cakali kucitika mumisela yakainda musyule lyesu; ncintu civwikidwe kunsaa kasuko, muciindi cabantu banyina maanu. Pele mulazyo wa Cikombelo ca Katolika ca BaLoma, “Mulawo uukonzya” kusinikizya muntu kuti acite cinyonyoono katayandide mumizeezo yakwe, kutegwa ooyo muntu alivwune buumi bwakwe; ninzila yabupaizi bwazigwebenga iicibelesyegwa anguzu zya munyama.\nEeci citobela ncibeela cisyoonto buyo camulongo wanzila zimwi eezyo zyakali kubelesyegwa abamapoopo kuti basinikizye bantu kucita nzibaali kuyanda. Nokuba kuti ncintu cifundusya mpeyo akuyasa mumoyo, pele ciyubununa buyo zintu eezyo muntu nzyanga wacita eelyo nayendelezyegwa amadaimona; alimwi mpeenya aawa mbumboni buyubununa nguzu ziteeli zyokwa Yahuwah mukuvwuna bantu Bakwe. Aabo bapona mumazuba aacaalizya mumusela wanyika, beelede kucenjelela mulazyo wakusinikizya bantu ooyo uucizya kumbele akukumbatilwa aCikombelo ca Katolika caku Loma; ciindi nocilampa buti, tacininga cinca ciimo ca Bukatolika. Alimwi ciindi, tacininga cesya nguzu Zyokwa Yahuwah zyakukwabilila akukobelela baabo bali mumaanza Aakwe.\nIno kayi ninzi Kubuzyilila Cakusisikizya?\nEeli bbala lyaambilizya mbungano ya Cikombelo ca Katolika caku Loma eeyo aciindi cimwi yakali kwiitwa kuti “Mbungano Mpati Iisetekene ya Loma Yakuvwuntauzya Munyika Yoonse.” Eeyo “Mbungano iisetekene,” mbuli mbuyakatalika kwiitwa, yakabambilwa kulwana kufumbwa lwiiyo lukazyanya alusyomo lwa Bukatolika lwaku Loma, kapati kufumbwa lwiiyo kukazyanya amasakalamente aaBukatolika, aayo aayandika kuti muntu akonzye kujana lufutuko akubedwaa luzyalo mu Bukatolika.\nIno kwakatalika lili kubuzyilila kwakubendelela ooku?\nKwakatalikwa mumwaka wa 1203 A.D. kuzwa ciindi ca Mufutuli.\nNguni Poopo wakatalisya cintu camusyobo ooyo?\nPoopo Innocent III.\nMbangaye bakajayigwa aCuuno ca Kubuzyilila eeco kuzwa nicakaanzwa mumwaka wa 1203 A.D.?\nKulangilwa kuti kwakajayigwa bantu basika zyuulunzuma makumi osanwe (4,000,000), banalumi, bamakaintu abana bakajaigwa kakwiina kweenkela nokuba kufwidwa lweetelo anguzu zyacuuno eeco; bamwi balangila kuti kwakajaigwa basika mwaanda wazyuulunzuma (100,000,000) zyabantu. Eeci cuuno cakavwuntauzya akujaya bamaJuuda, Basikukazya, abantu batuba, aBakatolika lwabo beni. Kuzwa kubana babami kusikila kumuntu mutuba mubombe moyo, kunyina wakaindidwe ambali acceba lyanguzu zyacuuno cabujayi eeci.\nNguni ooyo wakazumizya kutundulula akupenzya bantu alimwi mulimo nzi ncikwaali kupenzyelwa bantu mukuvwuntauzya kwakubendelela ooku?\nBulumbu bwakuzumizya kupenzya bantu, cakali cibeela ca Kuvwuntauzya eeco cakalailidwe kuzwa kuli Poopo Innocent IV, walo nguwaapa mulawo wabupoopo Ad extirpanda, ooyo wakazumizya kubelesya nzila zyakusubula mu Kuvwuntauzya kutegwa aabo bantu bapenzyegwa batame kuti “mbazangi mubupaizi.”\nMbaani bakataanguna kupenzyegwa mu Kuvwuntauzya ooku?\nAabo bakali bataanzi kupenzyegwa mu Kuvwuntauzya kwakubendelela kwa Loma ooku, bakali ba Albigensesi, bakali kukkala kumusanza lyacisi ca France. Balo bakali pingilidwe nkaambo kakuti bakali kusyoma lufutuko lwa Bbaibbele lwakuti lufutuko luboolela muli Yahushua alikke alimwi kutali munzila yakuuzya zilekelelo nokuba mumasakalamente, nanka mukucita milimo yeebeka.\nMbangaye bamapoopo bakazumanana Kuvwuntauzya ooku kuzwa nikwakaanzwa a Poopo Innocent III?\nKwakali mulongo wabapoopo bali makumi ciloba abosanwe aabo bakasinikizya akubikka mulawo wa Kuvwuntauzya kwabumpelenge ooku munzila yalunya kapati, kumwi kabapanga anzila zipya zyakusubula bantu. Ncintu ciyandika kuzyiba ncakuti, kunyina naba omwe akataa bapoopo aaba, wakasulaika nokuba kulesya nzila zyakusubula, kucisa akupenzya bantu akubasinikizya limwi kusikila batamauka kuti mbazangi.\nNcicili ciindi ca Kuvwuntauzya cakalaa lunya kapati kwiinda zyoonse?\nCiindi ca Kuvwuntauzya cakaindide kucisa mulunya, cakali caba Spanishi. Kuvwuntauzya kwaba Spanishi kwakatalisyidwe amwami mukaintu Isabella wa Bakatolika baku Loma. Nkaambo buyo kakuti kufumbwa muntu wakali kukonzya kutamikizyigwa katakubwene, kuti muzangi wabupaizi, alimwi kufumbwa kuti wajanwa kubaa mulandu munzila yakupelnga, wakali kunyangwa zintu zyakwe zyoonse; mpoonya Isabella wakali kubelesya zintu nzyaakanyanga bantu kuti ajane mali aakubelesya misinzo yakubanda akuyandaula Nyika Mpya.\nMulazyo nzi wakali mutaanzi kutobelwa mu Kuvwuntauzya ooku?\nMulazyo wini wakali kutobelwa mu Kuvwuntauzya kwamusyobo ooyu wakali walusyomo lunyongene lwakuti poopo wakala nguzu atalaa buumi alufu. Aboobo, kufumbwa ooyo wakali kunyansya poopo wakeelede kubetekwa akusubulwa kusikila kulufu kuti kaciya kumbele kukaka kutama.\nNzibelesyo nzi zikankamya eezyo zyakali kusubuzyigwa bantu mu Kuvwuntayzya ooku?\nLino atulangisye zimwi zibelesyo zikankamya zyakusubula bantu ansi aawa. Pele katutaninga cita boobu…\nNkamu ya WLC iyanda kucenjezya muntu uubala ansi aawa kuti eezi zifwanikiso zyazyibelesyo zyakupenzya bantu zitondezyedwe ansi aawa, zyakali kubelesyegwa ku Loma, zitontozya mumagondo ncobeni alimwi muntu inga walimvwa bula bwakwe bwaloka. Aboobo, muntu uuyanda kuya kumbele kubala, kalibambila kulisukata kumulomo, kutunuka akutilimuka, kuti naa kacikkazyikide camba kuzumanana boobo.\nCisubuzyo cili mbuli Cisanza\n“Eeci cisanza cakali kubelesyegwa kanjaanji nkaambo ncicakali kwiinda kucisa mumyaka yaakatikati eeyo. Cakali mbuli bulo bwamapulanga bwiimpudwe kuzwa ansi, kabujisi antambo zyobile zyaangilidwe kumitandabilo alimwi azyobile zyaangilidwe kucijatilo cakumitwe aabulo.\n“Ooyo wakali kusubula bantu wakali kuvwukula akunyona cijatilo eeco cakali kupika ntambo zyobile zyakaangide maanza aamuntu uusubulwa. Mukuyaa kuvwukula akuvwungaila ntambo eezyo, mafuwa aamuntu ooyo akali kuladamunwa kusikila agejuka kuzwa mutusolo akulebauka. Kuti ooyo uusubula bantu naakacili kuya kumbele kupika ntambo eezyo, zimwi zibeela zyamubili wamuntu zyakali kuzutuka, kanjaanji maanza ngaakali kudunsuka kuzwa mpaamenena mumakkuko aamubili.\n“Eeyi nzila njiyakali kubelesyegwa kanjaanji mukusinikizya bantu kuti batamauke kweempwa nokuba kuti tacili masimpe, nkaambo kuti muntu uusubulwa teempwi, nkokuti awalo ooyo uumusubula inga kacinooya kumbele kupika ntambo akumuladamuna mubili. Zimwi ziindi aabo bakali kusubula bantunyina, bakali kusinikizya bantu bayanda kusubulwa kulangilizya umwi nkwasubulwa kutegwa babe aabukandu akuyoowa mpeenya aawo.\n“Zimwi ziindi eeyi nzila yakali kubelesyegwa buyo kugejula mafuwa ongaye buyo, pele aabo basubula bantu bakali kwiindilizya lunya akupweteka maulu amaboko (zimwi ziindi maulu amaboko antoomwe) kuti aleke kubeleka. Mumisela Yaakatikati yakainda, kwakalibonya misyobo ayimwi yacibelesyo cakusubuzya eeci. Eeyo misyobo yakalaa mpikili zyakali kuyasa muntu kusyule eelyo mubili wakwe niwakalede atalaa cisanza eeco akuladamunwa, aboobo muntu taakali muntenda yakumvwa kucisa kulikke, pele antenda yakuba cilema namanizya kusubulwa boobo.”1\nKuumpwa bwiimvwi muntu kaangilidwe kucipulanga\n“Kuti mulilo niwakali mupati ncobeni, lufu lwamuntu lwakali kusika eelyo muntu nafundilila kuyoya busi, kuleka kwiinda mukuvwilima kwamulilo. Nokuba boobo, eeco cakali cintu caazyibidwe, nkabela bantu bakali kuumpwa mukalilo kasyoonto kutegwa muntu “asubuke kusikila kumamanino abuumi”. Kuti kalilo kakali kasyoonto, muntu wakali kufwa nkaambo kakusweka bulowa nokuba kuleka kuduunta moyo; eeco cakali kunga catola mawoola aakubwene manjaanji mbwaabede.”2\nCisubuzyo cili mbuli Ivwili\n“Mukusubula bantu kubelesya Vwili, maboko aamuntu amaulu akali kwaangililwa kumasipoko aavwili eelyo lyakali kuzinguluka asyoonto-syoonto. Ooyo wakali kubeteka muntu uusubulwa, wakali belesya nsando kutyola mafuwa aamuntu eelyo vwili nilyakali kuzinguluka. Bantu bakali kusiigwa kabaangilidwe kuvwili licizunguluka kuti basubuke akufwa alimwi kacicisa ncobeni kufwa.”3\nCisubuzyo ciitwa kuti Cuuno ca Judasi\n“Cuuno ca Judasi cakali cuuno calubulo cibosya mbuli sumo kacitondekede mujulu (langa mbocibede atala cifwanikiso). Muntu ooyo wakali kubetekwa kuti alilekelele zinyonyoono zyakwe nzyaakacitila Kristu, wakali kukkazyikwa atala mpocibosya mbuli sumo cuuno eeco, kacisekkedwe mumuzindo wakwe nokuba muntoto yakwe naa kali mukaintu. Mpoonya, eelyo mibuzyo niyakali kutalika, ooyo Uubeteka wakali kuselezya muntu ooyo antambo zimwaangilide akumuleleenzya atalaa mpocibosya ncobeni cuuno.\n“Imwi mizeezo yaamba kuti eeco cakali kucitilwa kuti muntu akwazamuke cipulo kwaciindi cilamfu, nokuba kumutunusya akumuusya nsoni. Coonse eeco ciindi, muntu ooyo wakalaa mantaanda, eeco ncecakali kuyungizya kumuusya nsoni zyakamujatide kale zyakudyungwa cibulo cibosya mukati kazitondwa.”4\nCisubuzyo ciitwa kuti Nakalindu Walubulo (naa Musimbi Walubulo)\n“Eeci cakali cisubuzyo cakagagaidwe mpikili mumbali lyazibeela ziindene zyamubili pele nizyakali kuyasa muntu, zyakali kwiinda mumbalaa zitupa zipa kuti mubili kuuciya kumbele kubaa buumi, kutegwa ooyo uusubulwa kacilanga kuya kumbele, kaanzikidwe akulelenga bwiimvwi, akupenzyegwa boobo kusikila bamujanina kaambo akumuleka kuti alifwide mpeenya aawo. Eeci cisubuzyo cakali kubbamunwa kumbele akusyule, kumwi ooyo uuli mukati uusubulwa katakonzyi kuzwa anze. Eeci cibulo cakalaa ntuli kapati cakuti muntu taakali kukonzya kumvwugwa jwi nze nokuba kuti wakwiila akoompolwesya naakali mukati, pele buyo kuti cabbamunwa milyango.”5\nZipulo zyakali donkwedwe ansi lyacibulo eeci kutegwa bulowa kabukunka azimwi zikunka kuzwa mumubili wamuntu.\nCisubuzyo Cipwaankanya Mutwe wa muntu\n“Mutwe kuubikkidwe kunsaa cipapa calubulo alimwi myeebo kiipatikidwe atalaa cibulo cili kunsi lya mutwe; mpocilaa tala, eeci cibulo cakali kukkiigwa asyoonto-syoonto, akupwaakizya mutwe kusikila wapatila akati kazibulo zyobile. Kutaanguna menyo ngaakali kukomooka, kufwanyauka akunjila muzyisiniini akutyoloola myeebo. Mpoonya meso akali kubbosyoka kuzwa muzikobbwi zyameso – imwi misyobo yazibulo eezi zyakalaa cibeela cikwaba meso aapwasyuka kuzwa muzikoye. Cicaalizya, cakali cipompo camutwe ncecakali kupwaakizyigwa akufunzuka zintu zyili mumutwe wamuntu kuti zituntumukile anze. Kumatalikilo aakusyaanikizya mutwe wamuntu, ooyo uusubula muntu, wakali kumaka mutwe wamuntu muzibulo eezi, kumwi kakonkona cibulo eeci cijisi mutwe kuti nde ciindi aciindi; comwe-comwe ciindi naakali kukonkona cibulo eeci, cakali kupa kuti woonse mubili wamuntu ooyo uusyaanikidwe mutwe muzibulo, umvwe kucisa kapati.”6\nCisubuzyo ciitwa kuti Foloko lya Muzangi\n“Eeci cibulo cakali kubelesyegwa kuumuzya muntu ooyo wakali kutolwa kukuumpwa mumulilo, kutegwa ataambi kufumbwa ncaakacitilwa naakali kusubulwa cakusisikizya nokuba kulikwabilila munzila iili buti.”7\nCisubuzyo ciitwa kuti Lubu lwa Ntale naa Ciwena\n“Cisubuzyo ciitwa kuti Lubu lwa ciwena tiicakali kujanwa-janwa, pele cakali kubelesyegwa kapati kujaya bakabwalala, babbi abazangi.\n“Muntu wakali kusyonkelwa akusyaanikizyigwa mukati kacibulo eeci kuti kakonzya buyo kunjila nokuba asyoonto. Mpoonya eeci cibulo cakalaa menyo aalubulo aabosya mbuli masumo kaazingulukide mumbali alimwi kaatondekede mukati oomo mwakeelede kusyaanikizyilwa muntu; aayo menyo ngakali kuyasa akupwaakizya muntu akumanka mbuli menyo aaciwena kuti nde, akumulesya kuputauka. Mpoonya ooyo uusubula muntu wakali kukonzya buyo kubona maulu abusyu bwamuntu ooyo uusubulwa.\n“Kakuli mulilo ansizi kunsaa cibulo camenyo aaciwena eeci, muntu uusubula muntunyina wakali kuyungizya kukasaazya cibulo eeci kusikila catalika kupya ncobeni kutegwa buyo muntu uuli mukati alilekelele ncaakalubizya nokuba kuti kunyina ncaakabisya, akumujaya muntu ooyo. Cibulo citaanzi cakali kujanwa kanjikanji, nkaambo ncicakali kucisa calunya kwiinda zyoonse zibulo zyakali kusubuzya bantu.\n“Muntu naakalaa busyu amatende aalibonya, ooyo uumupenzya wakali kukonzya kumucisa kapati. Kucubbaulwa zilonda kumeso akusomoonwa tunwe twakumatende nzyenzila zimwi zyakali kucitwa ziindi zinjaanji.”8\nCisubuzyo ciitwa kuti Mbongolo yaba Spanishi\n“Muntu uulaa mantanda wakali kukkazyikwa kakwazeme maulu aakwe atalaa cibulo eeco cakali kubosya mbuli cceba likwengedwe kapati, abee utantide atalaa mbongolo. Mpoonya, ooyo uusubula muntu, wakali kwaangilila zintu zilema asyoonto kusikila waamwaangila zintu zilema loko kumaulu ayooyo uukkede atalaa cibulo cibosya boobu, nkabela mwaalumi nanka mukaintu, wakali kutalika kutendwa acibulo eeci muntebe yakwe mbuli mbwaakali kuyaa kwiindizya kulema naakacikkede atala aawo, kayaa kukwamuka asyoonto-syoonto muzibeela zyobile! Eeci cakali cibulo calunya citaambiki ncobeni!”9\nCibulo cidyungwa mu Muzindo, Mukanwa nokuba mu Ntoto\n“Eeci cibulo cakabambidwe mbuli nsuwa, kumwi kacaandaudwe muzibeela zyone ziswaangana akugumana kuba mbuli nsuwa antoomwe; atala eezi zibeela zyakalaa cijatilo cikonzya kupindulwa kukkiya nokuba kukkiinuna. Eeci cibulo cakali kudyungwa nokuba kusyonkelwa muntoto, mumuzindo nokuba mukanwa lyamuntu, kweelanya amulandu ngwaakacita: Eeco cibulo cakali kusyonkelwa mukanwa lyamuntu cakabambilidwe baabo bazanga mubupaizi, kakuli eezyo zibulo zyakali kusyonkelwa mumuzindo amucinswe camukaintu, zyakabambilidwe baabo boonana abasankwanyina nokuba boonana abasimbinyina, abalozi, kufumbwa mubili wamuntu mbuubambidwe kuti inga wasyonkelwa cibulo eeco. Kupindaula akuzyukula cijatilo cacibulo eeci kuti cikwazamune zibeela zyaco zyone, ncecintu cakali kukwamuna muntu akumusiya kalaa cipulo cipati kwiinda mbwaakazyalwa. Eeci cibulo tiicakali kubelesyegwa kusikila cajaya muntu, pele azimwi nzila zyakupenzya zyakali kutobela kubelesyegwa kuzwa waawo.”10\nKufundwa cikanda kocilanga\n“Kufundululwa cikanda caambilizya kutendululwa cikanda (mbuli leelyo nobatenda cikanda amubili wamuntu uufwide . . .). Mbuli nzila yakupenzya akucisa muntu mbuyakali kucitwa, kunengulula cikanda akwalo kwakali kucitwa kumuntu kacilanga. Kuti eeyi niyakali nzila yakucisa buyo muntu kumusubula akumupenzya kakwiina kumujaya, nkokuti nzibeela buyo zyacikanda zyakeelede kunengululwa. Nokuba boobo, kuti muntu naakali singidwe kuti akafundwe cikanda kacilanga nokuba kuti wajatwa abasinkondonyina, nkabela lufu lwakali ngamakanze aakufundulula cikanda camuntu ooyo, alimwi wakali kufundwa cikanda cinjaanji kuzwa amubili wakwe.”11\nCibulo cibosya mbuli Cituta ca Kkiti naa Kaaze\n“Eeci cibulo cifundusya mpeyo, cakali kubelesyegwa kanjaanji kunyika ya Bukuwa Mumisela Yaakatikati. Cakali cibulo cuubauba cakali kubelesyegwa kuvwalaula akuzaulula cikanda camuntu. Nkaambo kaciimo mbucaabambidwe, kunyina pe cakali kwiindwa ambali, mafuwa aminyemfu mbweenya buyo zyoonse zyakali kutendululwa.\n“Ooyo muntu wakali kusubulwa, wakalaa mantanda eelyo naakaangililwa cakuti wabula ambwakonzya kulikwabilila. Mpoonya aabo bamupenzya bakatalika (zimwi ziindi antangalala kabalangilizya bantu boonse) kumuvwalaula cikanda acibulo eeco. Ziindi zinjaanji bakali kutalikila kumaboko amaulu aamuntu, mpoonya akuya acamba, kusyule, munsingo akumanizya kubusyu bwamuntu.\n“Mbufwaafwi, eeci cibulo ciitwa kuti Cituta ca Kaaze, cakali cintu cilampya kwaanza kwa yooyo uupa cisubulo. Mpikili zyakali kubosya cakuti zyakali kuyaulula, kuyasisya akudonkola kufumbwa mpuzyanjila mumubili aawo.”\nCibulo cipandaula magondo\n“Cibulo cipandaula magondo cakali cisubuzyo cansiku lini cibambidwe amapulanga obile, comwe comwe cipulanga kacilaa mulongo wampikili zyotatwe kusikila makumi obile, eezyo zyakali mumbali lyagondo lyamuntu uusubulwa. Eezyo zipulanga zyakali swaanganyidwe azibulo zipati zyobile, eezyo zyakali kusekkwa mumbalaa gondo lyamuntu. Eezi zibulo zyakali kupikwa akunyonwa kazyiswaangana akusyaanikizya zipulanga zyobile eezyo akuyasa mpikili mugondo lyamuntu. Eeci cakali kukwamuna nyama iili mumbali lyagondo mbuli mpikili nizyakali kuyaa kuyasisya kunjila mukati, akupwaya zifuwa mukati, akupweteka kuulu ooko kusikila kwacaala kwalemana. Nokuba kuti zina lyacibulo eeci lyakali cibulo cipandaula magondo, cakali kubelesyegwa kufumbwa aawo mpocakali kunga cakonzya kweelela kujatikizya cibeela camubili. Eeci cibulo lyoonse tiicakali kubelesyegwa kacili cilikke buyo pe, pele cakali kubelesyegwa antoomwe azibulo zyakusubuzya zimwi mbuli kuumpa, kukwamuna, akukkomonona mpikili kuzwa mumubili wamuntu, azimwi zinjaanji zicisa citaambiki.”12\nCibulo ciitwa kuti Mwana Musimbi wa Syaakadobbelela\n“Eeci cakali cibulo cakali kwiitwa zina eelyo kuulikwa yooyo wakacaanza akucibamba, mukuwa Skevington. Cakali kwiitwa akuti Skeffington's gyves. Cakali cibulo cakabambidwe alubulo, kacipenuka ooku akooku mpocilaakati. Eeci cibulo cakali kupa kuti ooyo uusubulwa akotame ansi, kwamana cibulo eeco kacimuzinguluke kumwiinda atala kusyule lyakwe nabbandeme boobo. (Kamweezyeezya kubikwa mukati kazibulo zyamenyo.) Ooyo uusubula bantu wakali kubelesya cijatilo akucipindaula kaciyaa kujatisya akupwaankanya muntu uujatidwe mukati, kuyaa kumudyaaminina kakoteme. Mukuya kwaciindi, mabambo aamuntu, acifuwa caacamba cakwe cakali kutyoka akugejuka kuzwa mutusolo. Zimwi ziindi kupwaankanya kwakali kupa kuti bulowa bwamuntu budoomokele anze kuzwida mutunwe akumeso aakwe. Queen Elizabeth I waku Englandi, wakali kubelesya cibelesyo eeci mukupenzya Basikukazya aabo bakatamikizyidwe kuti bakali kuyanda kwaatula bulelo bwacisi.”13\nCibulo Cikwamuna Camba\n“Eeci cibulo cakali kubelesyegwa kanjaanji kusubula bamakaintu; cakali kucisa ncobeni alimwi munzila yalunya ncobeni cakuti ankolo zyabakaintu zyoonse zyakali kuzututauka. . . . Mamvwa aacibulo eeci akali kuumpwa mumulilo nokuba kubelesyegwa kaatontola kuti adonkole nkolo zyamuntu. Kuti ooyo uusubulwa naatakafwa mpeenya aawo, wakali kunga unoopona katakwe nkolo nkaambo zyakali kuzapukila limwi ncobeni.\n“Acimwi cibulo camusyobo ooyu eeco cakali kwiitwa ziindi zinjaanji kuti ‘Siluubilili,’ cakali kukonzyana acibulo caanzikidwe kubwaanda. Nkolo zyakali kujatwa mukati kamenyo aacibulo eeci, mpoonya mukaintu wakali kududwa ayooyo uumupenzya kuzwa kubwaanda; aboobo akumudadwida limwi nkolo zyakwe zyoonse.”14\nCipulanga cakuvwolekwa musingo amaboko\n“ Eelyo nikwakali kuyandika buyo kutamikizya muntu amulandu wakucita cisofweede, wakali kuvwolekwa mucipulanga ciitwa kuti Medieval Piloli naa Joko Lyamisela Yaakatikati, eeco cakali cipulanga caajisi nketani ankaya zyalubulo, kacijisi kumbele lyaco zyipulo mwakusekkela mutwe amaboko aamuntu. Kumunzi wa Paris, eeci cipulanga cakabikkidwe mukaanda kangazi akataa musika. Eeyi ngazi yakali kusika mafiiti aali cisambomwe, kiilaa zisena mumbalaa bwaanda bwantuli mpati, alimwi kakuli avwili lyakali kuzinguluka mukati oomo. Eelyo vwili lyakalaa zisena zyongaye buyo, oomo mwakeelede kukobekwa mutwe amaboko aamuntu uutamikizyidwe mulandu; eelyo naakali kuzinguluka avwili eelyo kabonwa abantu balaanze antangalala, bakali kumuweela akumunonga. Eezi zisubuzyo zyamusyobo ooyu, zyakali kujanika kanjaanji akataa masena mbuli, kumisika awaawo aaswaanganina nzila zyone.”15\n“Eeci cibulo cakali kulema mapaundi aali kkumi, alimwi cakali kuvwolekwa munsingo yamuntu kacikkede atalaa makkuko aakwe. Kusaanguna cakali kubelesyegwa kujaya bantu nkaambo zicisa azilonda zyakali kuba mukuyaswa mpikili zibosya kapati, zyakali kutalika kusinka abulowa kusikila muntu watalika kunetauka akufwa mukuya kwaciindi. Kucili maŋunuŋunu aakuti eeci cibulo ciitwa kuti kalungu, cicibelesyegwa mumabazu aanyika amwi.”16\nCibulo cisyanta munwe mupati\n“Cibulo cisyanta munwe mupati cakali kubelesyegwa kapati Mumisela Yaakatikati. Minwe yamuntu yakali kusekkwa mukati kacibulo eeci akusyodolwa asyoonto-syoonto eelyo ooyo uusubula muntu naakali kupindaula cijatilo cacibulo eeco cilaatala. Eeyi nzila yakusubula boobo muntu, yakali kubelesyagwa kanjaanji mukuyandisya kusinikizya muntu kuti atame; yakali nzila iicisa kapati akutola ciindi cilamfu. . . . Nceenya eeci cibulo, cakali kubelesyegwa akusyodola tunwe twamuntu twakumaulu.”17\nEezi zibulo zyamusyobo ooyu zicibelesyegwa mumabazu aanyika amwi.\nCibulo ciitwa kuti Mucende Walubulo\n“Eeci cibulo ciitwa kuti Mucende Walubulo cakali cibumbwa calubulo cakalaa mpako mukati, pele anze kacibambwidwe kulangikaanga mucende waŋombe ncobeni. Aabo bantu bakali kusubulwa mucibulo eeci, bakali kusyonkelwa mukati mumpako oomo, kutaanguna kabatendedwe milaka yabo. Mpoonya mulyango wakajalwa, akubajalila mukati. Mililo yakali kukunkwa akuvwilima mumbalaa mucende walubulo ooyo. Eelyo muntu uuli mukati naakafwa kupya kali mukati oomo, wakali kugutuma nkwaligunta mumbalaa cibulo eeci, akukwiilisya ncobeni nkocicisa kupya. Pele taakali kulimvwisya anze nkaambo eeci cibulo cakalaa ntuli mpati; kujanza limwi nkaambo kakuvwenyauka kupya naakali mukati, cakali kupya kuti eeci cibulo cilangikaanga ncizumi anze, kacimvwika aanga mucende waŋombe ncobeni uulilila mukati. Eeci cakali cintu cakali kuyungizya kukondelezya baabo bakali kulangilizya, akubaupaupa ameso kuti eeyi yakali nzila itaambiki yalunya yakupenzya, nkaambo tiibakali kumubona ooyo mucaangu uuvwenyauka nkwapya mulilo mukati kacibulo eeco.”18\n“Eeci cibulo camucende walubulo cakali cisubuzyo cakujayizya bantu cakaanzilwa mucisi cansiku ca Greece. . . . Eelyo muntu naakali kubikkwa mukati kacibulo eeco, wakali kupya asyoonto-syoonto kusikila waida kupya. Eeci cibulo cakaindila kuba cintu cikatazya mbuli mbucaali kuyaa kubambululwa kusikila ba Giliki nibaayungizya kubikka mipaipi kutegwa ooyo uukwiila nkwapya nali mukati, kalimvwisya anze mbuli kuti musune wakalala uulila. Nokuba kuti eeci ciibulo tiicakali kubelesyegwa ziindi zinjaanji Mumisela Yaakatikati mbuli mbucaali kubelesyegwa kutaanguna aba Giliki aba Loma, cakacili kubelesyegwa Akataa nyika ya Bukuwa. Eeci cicubulo cileelene akujikwa kocilanga.”19\nHena zituuzyo zya ciindi ca Kuvwuntauzya ooku asunu zicili cibeela camulawo weendelezya Cikombelo ca Katolika na?\nKwiingula kugaminina mubufwaafwi nkuti, INZYA. Aaya masimpe aatilimuna moyo, taabikkilidwe maanu nokuba kuzyibwa akasyoonto a Bakatolika lwabo beni. Eeci ncecaambwa mu Mulawo weendelezya cikombelo 1311 a Mulawo 752.\n"Cikombelo cilaa mulimo muli lwaco cini alimwi cilakonzya mumulawo ooyo kusinikizya basicikombelo balusyomo lwa Bana Kristu aabo bacita milandu kubelesya kufumbwa nzila njazumizya poopo mumulimo wakwe. " Canon 1311\n"Kulemekezya lwiiyo amizeezo , nokuba kuti takuli kuzumina lusyomo, kweelede kutondezyegwa kuli Poopo mupati waboonse akuli bamabbishopo bazikolo muli zyeezyo nzyobayiisya mumakani aalusyomo abukkale bwabantu." Canoni 752\nKuti Kuvwuntauzya kakuciliko mazubaano mumilawo ya Cikombelo ca Katolika, ino Kuvwuntauzya ooku kubelekela muzina lyakuti nzi?\nOoyu mulimo uukankamya akutontozya mumagondo, wakabambululwa ziindi zinjaanji kutegwa usisigwe akubotya ciimo cawo. Mu 1908, Poopo Pius X wakawuulika zina lipya lyakuti ‘Mulimo Uusetekene.’ Kumbelaa mazuba Poopo Paul VI, mu 1965, wakaubaubya zina kuya kumbele akuulika cuuno camulimo eeco kuti “Mbungano ya Lwiiyo lwa Lusyomo.’\nMumwezi wa Vwumbi pati 25, 1981, Poopo John Paul II wakabukulusya cuuno ca Mulimo wa Kuvwuntauzya eelyo naakaulika Cardinalo Joseph Ratzinger (kumbelaa mazuba ooyo wakaba Poopo Benedict XVI) kuti ngo Silutwe wa Mbungano ya Lwiiyo lwa Lusyomo. Mumajwi amwi, Poopo John Paul II wakasumpula Cardinalo Ratzinger akumupa mulimo wakuba Muvwuntauzyi Mupati.\nMbumboni nzi mbojisi bwakuti Cikombelo ca Katolika caku Loma cicibelesya Kuvwuntauzya kwamusyobo ooyo eelyo nocizumizyigwa ciindi cakucita boobo?\nKuvwuntauzya kwalunya ncobeni kwakacitwa a Cikombelo ca Katolika caku Loma myaka misyoonto yainda, mucisi cakaanzwa cipya ca Croatia. Ante Pavelić kali mweendelezi mupati wacisi cipya ca Croatia, antoomwe abbishopo mupati wa Bukatolika, Aloysius Stepinac, bakatalisya nzila yakuti ‘kosanduka kuti kotayandi kufwa’ eeyo yakasolweda kujaya myaanda yazyuulu zyaba Giliki abaJuuda batasyomi.\n“Muciindi cabulelo bwa Pavelić kwamyaka yone, Mweendelezi wa Bukatolika ooyu Bbishopo Mupati Alois Stepinac, wakatonkela kumbele mulazyo wakuti ‘kosanduka kuti kotayandi kufwa’ akutandaanya ba Giliki, baJuuda abamwi baku cisi ca Serbia bali zyuulu zyili myaanda fuka. Bali zyuulu zyili myaanda yobile bakasanduka; bamwi bali zyuulu zyili myaanda ili ciloba aabo bakasala kufwa, bakapenzyegwa, kuumpwa, akuzikkwa kabalanga, nokuba kudubulwa nibaamanizya kulisyida zyuumbwe zyabo.\n“Kunyonyoonwa kwabo akali manyongwe aamyongya bula; mukupenzyegwa kwabo kwakali lunya luteeli, alimwi abujayi butaambiki. Cikombelo ca Katolika tiicakalekela nkondo yabupaizi kuti kucitwe amulawo wamfulumende pe. Cakaluujisi kucita mulimo ooyo lwaco cini, kacuuntuluzyila kutobela mulawo alimwi kacilaa nyota yakujaya kwiinda mbucakabede kwaciindi cilamfu. Kacizukaula sikela nokuba cceba, ntobolo, akubunganya bantu kuti bajayigwe mubunji, bapaizi ba Katolika baku Loma bakaba babelesi ba Kuvwuntauzya....”20\nMbubuti balemba zyamisela mazubaano mbobalanganya kujaya bantu kweetezya boobo ooko nkwaakacita muleli waku Croatia wa Bukatolika muciindi ca Nkondo Yanyika Yoonse Yabili, Ante Pavelić?\n"(Ooyu mulimo) wakali mucito wakusalazya nyika eelyo kakutaninga talika kubelesyegwa bbala eelyo, wakali kusoleka kulenga cisi ca Croatia ‘cisalala ca Bukatolika kwiinda mukusinikizya kusandula bantu, kutanda bantu mucisi, akujayaula bantu banjaanji. Oobu bujayi bwakalaa lunya ciyoosya cakuti abalo basikalumamba baku Germany aabo bakazyibide kujaya bantu, bakaliyoowede. Nokuba kutila bulowa kwaacitikide mucisi ca Yugoslavia aciindi cakulemba, kujaya bantu baku Serbia a Pavelic asunu kucili kujaya bantu batalikwabilide ooko kwiinda kuswesya misyozyi mumusela wabantu woonse."21\nHena batobeli bokwa Saint Francis waku Assisi kuli cibeela ncibakali kucita mukujaya bantu ooko kwaacitika ku Croatia?\n"Bapaizi, aba Franciscani abalo, bakali kumbele kujaya bantu. Banjaanji, bakaunka kuyaa bweendeenda kabalikulaikide zilwanyo akucita bujayi oobo cakuliyandila. Umwi mupaizi Bozidar Bralow, wakalizyibidwe nkaambo kakuyandisya kubelesya ntobolo iidubula kakwiina kulekezya eeyo njaakali kubwezelezya ciindi coonse, ooyo nguwaatamikizyigwa kuzyaninina kazinguluka mitumba yabantu baajayigwa baku Serbia kubusena bwa Alipasin-Most. Bamwi ba Franciscani bakajaya akuumpa maanda, akufumpa minzi yabantu, kudilimuna makkalilo aamuminzi yaku Bosnia kabasolwedwa aba Ustashe. Mumwezi wa Vwivwi 1941, umwi mulembi waku Italy wakalemba kwaambilizya umwi Franciscani ooyo ngwaakabona kumusanza lya Banja Luka kasungilizya kakamu kaba Ustashe ampanda yakwe yakusama munsingo."22\nMbubuti Poopo Pius XII mbwaakalanganya musololi waku Croatia wa Bukatolika Ante Pavelić?\n“Poopo Pius XII wakatambula Ante Pavelić kumunzi wakwe wa Vatican mubulemu bweelela musololi wacisi akumwiita kuti ‘Mulombwana waandeene Kapati.’Munzi wa Vatican wakazumanana kubaa cilongwe aba Ustasha [lumamba lwaku Croatia ndwaakali kusolweda Ante Pavelić] kusikila kumamanino aankondo, aniyakaindide nkondo.”23\nHena munzi wa Vatican tiwaakubwene cakali kutola busena mukujaya bantu banjaanji mucisi ca Croatia kumwi kabatambula akulemekezya musololi waku Croatia mumunzi wa Vatican?\n“Munzi wa Vatican niwakalizyi cakali kucitika nkaambo sikapepele wa BBC wakali kumwaya milumbe iijatikizya makani aayo aacisi ca Croatia; mumilumbe oomo, eezi zitobela ( zyakasebululwa acisi ca Vatican ), mumwezi wa Mulumi 16, 1942, eeci cakali cintu ncibakali kucita ciindi aciindi kulesya bantu kulibilika:\n“Malweza aayinda kusofwaala alacitwa kalangilizya Bbishopo mupati waku of Zagreb [Stepinac]. Bulowa bwabasazima bulakunka mbuli tulonga. Aabo batali bakatolika, basinikizyigwa kuti basandukile ku Bukatolika alimwi kunyina pe notumvwide jwi lyokwa bbishopo mupati kalikambauka kulesya manyongwe aayo. Pele kwaambwa buyo kuti walo ubwezede lubazu lwankamu zya Nazi aba Fascisti eezyo zyifoolwa mutubungabunga..’ "24\n“Bapaizi banjaanji ba Katolika bakabelekela mucisi ca Ustasha kabakkede muzyuuno zipati ncobeni mumfulumende. Poopo wakasumpula lumamba lupati lwakukwabilila bukatolika mucisi ca Croatia. Kwakali bikkidwe ooyo wuumbulizya basinkondo mukabunga kali koonse kalumamba lwa Ustasha. [Langa mukonzyanyo wabo uuli kulumwesyi.] Mulimo wamuntu ooyo akataa zimwi, wakali wakudyokoonsa akusungilizya lumamba lwa Ustasha kuti luye kumbele kujaya bantu batuba banjaanji. Balupatipati mu Cikombelo ca Katolika caku Loma abaku cisi ca Ustasha, bakapangana antoomwe akutalika kusandaula bantu banjaanji baku Serbia. Myaanda myaanda ya Zikombelo zyaku Serbia, zyakadilimunwa akumwaigwa; aabo bakali bapatipati muzikombelo eezyo botatwe, abapaizi bali myaanda yobile bakajaigwa kabatakwe mulandu; bamwi bakacaala bakatandilwa anze lyacisi kuti batakajokeli kabili. Mulukwakwa mwakali kusungwa bazike ku Jasenovac, myaanda myaanda yazyuulu zyabantu baku Serbia bakajaigwa kwiinda mukulailila kwabapaizi ba Katolika baku Loma.”25\nNibakamanizya kukomwa bankamu ya Nazi Munkondo Yabili Yanyika Yoonse, Muleli waku Croatia Ante Pavelić wakatalika kutijila ooku akooku kuvwuna buumi bwakwe. Nkaambo nzi lumamba lwabalongwenyina acisi eeci ncilwaataamwaangila Ante Pavelić?\n"…batumwa aabo bakali kuweza basikalumamba bankamu ya Nazi aabo bakatijide munkondo, bakalilesya caali kujata akwaanga muntu omwe buyo nkaambo kakuti ooyo muntu wakalizyibene abantu banjaanji balupatipati cakuti kuti naakaangwa, nicakaba cintu cinyonganya ciimo cabulelo bwa Vatican, alimwi kufumbwa kumujata akumujokolosya kucisi cokwabo, nicaaba cintu cidinkula Cikombelo ca Katolika caku Loma cakuti cibule ciimo cibotu…"26\nOoyo muntu ngubaali kuleka caali kujata wakali Ante Pavelić.\nMbwaanga kuli zibelesyo zinjaanji boobu zyiliko asunu zyakusubuzya bantu, hena eezi zibelesyo zicibelesyegwa na? Hena kuli nzila zipya zyamazubaano zyakusubula bantu?\nEezi zibelesyo zyakusubuzya zyilabambululwa akwaanzwa kuya kumbele lyoonse a Saatani, ooyo uukkomanina buumba akuciswa kwabantu, alimwi kalangila kulampya ciindi cakutongela kwabo eelyo nabatoneka akubacisa.\nHena Loma nguwakaanza zibulo zyakucisa bantu zyoonse eezyo nzyaakabelesya kupenzya basyomi?\nNee peepe. Zimwi nzila zyakupenzya bantu zilakonzya kutobelezyegwa kuya musyule lyaciindi kuba Giliki abaLoma. Nokuba boobo, Cikombelo ca Katolika caku Loma tiicakeenkela kubelesya kufumbwa nzila ya Saatani yakujazya maumi eeyo yakali kukonzya kubeleka. Kuyungizya boobo, eeci Cikombelo, cakabelesya nzila zipya mbuli mbuzyakali kuyaa kujanika muzisi zinjaanji ziimpene eezyo zyakazwide mpuwo yaco. Bupoopo lyoonse bwakazumanana kubelesya nzila eezyo zyakali kugwasyilizya makanze aaco kuzwilidilila.\nMazubaano, kuli zibulo zipya alimwi zyalunya kapati mukupenzya bantu eezyo ziyaa kubambwa mbuli mbokupanduludwe ansi aawa. Nkamu ya WLC ilangila kuti Loma uciyoobelesya zibulo zyakupenzyesya zipya eezyo, alimwi zibeleka kabotu kwiinda zyakaindi, eelyo ciindi cakwe caakusika kuti abambululwe akubaa nguzu alimwi. Mbuli nkamu ya WLC mbwiisyoma kuti munyama wa Ciyubunuzyo wiiminina bulelo bwa Katolika bwaku Loma, Ciyubunuzyo 17:12 ncishinshimi caambilizya nguzu eezyo ziyooba mu Cikombelo ca Katolika kacibambuludwe mubukali bwaco. Eezi nguzu, kweendelanya abwaamba Mangwalo, mbweenya mbuli muciindi cakainda musyule lyesu, ziyakwiinduluka kubelekela mumfulumende zinjaanji eezyo zilyaaba akupa nguzu zyazyo kubuleli bwa Loma.\n“Alimwi meja aali kkumi aayo webo ngookabona, mbami bali kkumi, aabo bataninga tambula malelo; pele bayootambula nguzu zyakuba bami kwawoola lyomwe antoomwe amunyama.\n“Aaba balaa muzeezo omwe, alimwi bayoopa nguzu zyabo zyakulela kumunyama.\n“Aaba mbabayoolwana Mwanaambelele, alimwi Mwanaambelele uyoobakoma: nkaambo walo ngo Simalelo wabasimalelo, alimwi ngo Mwami wabami: alimwi aabo balaanguwe mbabaaitwa, alimwi balisalidwe, alimwi balasyomeka.” (Ciyubunuzyo 17:12, KJV)\nNcintu ceelede kumvwisyigwa, nokuba boobo, kuti Loma ulakonzya kubelesya nguzu zyakwe kwiinda mumfulumende nokuba kuti eeyo mfulumende kiitabwenwe munzila iisalala kumvwana abupoopo. Kufumbwa mfulumende iitonkela kumbele makanze ookwa Loma, ibelekela antoomwe anguwe nokuba kuti kiitaminina kuba mfulumende ya Basikukazya, batakwe leza nokuba baabo batatoli lubazu mubupaizi buli boonse. Langa tusimpe tuli kkumi ntoyelede kuzyiba twaba Jesuiti!\nZIBULO ZYAKUPENZYESYA ZYA MAZUBAANO\nHena zizuminano zyamazubaano mbuli ca Hague Conventioni, kuli nizyakalesya akumwaya zibulo zyakupenzya bantu eezi?\nNee peepe. Kuleka buyo zyeezyo zintu zitamininwa muziminano nozibambwa akusimbwa amfulumende zyaanyika, kupenzya bantu cicili cintu cicitika munyika mazubaano. Ncobeni, luzyibo lwamazubaano lwazilengwa leza lwakapa kuti zisubulo zikwengwe akubambululwa munzila iiyoosya muntu cakuti zilainda kuzwidilila kujata mulimo kwiinda zyeezyo zyakabelesyegwa mu Misela Yamusinze. Muciindi ca Kuvwuntauzya, aabo bakali kupenzya bantu bakalaa nzila zyongaye buyo zyakucisa akusinikizya mizeezo yamuntu. Eezi nzila zyakupenzya zyakayeeme kapati ku: kuumpa mumulilo uuvwilima, kusyamba, kutenda nokuba kuyasa, kusyodola nokuba kuzutula, akunyikizya mumeenda.\nMazubaano eezyi nzila zilangwa kuti nzyalunya alimwi tazisubuli bweelede kucitwa. Kuyungizya kuya kumbele, zyakali kusimpila waawo buumi bwamuntu mpobumanina kakuli zimwi nzila zyakupenzya zyakabambidwe munzila yakuti zilampye buumi bwamuntu eelyo nacipenzyegwa. Lino kuli nzila zinjaanji zyakupenzya bantu zikatazya bupanduluzi – alimwi yomwe-yomwe yanzila eezi yakabambululwa akusuwigwa anguzu eezyo ziibelesya nzila eeyo. Eezyi nzila zilisangene pele taziyeeme buyo kucintu comwe:\nCoongo Cisabila Akucisa Mumatwi\nKubelesya coongo ciindene cisabila akucisa mumatwi, ncintu cikonzya kumvwisya kucisa; cimwi coongo ciletela bukandu akuubausya mizeezo yamuntu, alimwi kubelesya coongo camusyobo ooyo ncintu cakainduluka kucitwa abaabo balaa nguzu kuti bapindaule mizeezo yabantu aabo mbobakanza kweendelezya. Umwi mukonzyanyo wacintu camusyobo ooyu wakacitika mu 1993, eelyo mfulumende yaku Amelika niyakajaya bantu bali makumi ciloba abali cisambomwe, banalumi, bamakaintu abana mulukwakwa lwacikombelo ku Waco Texas, akubajaila milandu eeyo yaamvwugwa kuti musololi wabo njaakacita pele tiiyakabetekwa munkuta yamilawo. Akataa coongo cakali kulizyigwa muli sikapepele ciindi coonse, kwakali coongo ca bazibe baku Tibeti nkobaumputa zikwaankwani, coongo cabanyama bakwiila eelyo nobakosolwa mitwe anyimbo zyacoongo cizuma akukwemba kapati.27\nCoongo cakabelesyegwa akutilimuna bantu, akweendelezya nokuba kumwaya nkamu zibungene.28\n“Mbungano yaku Amelika, Mutabi wamfulumende wa Magesi abusena aawo mpobalembede busanduluzi bwabo, [bapandulula] misunko minjaanji yamicelo eeyo njibakabelesya mu banalumi, bamakaintu abana kubelesya misamu azintu zyuumpa mubili kakwiina kupya aanga mulilo, zizibidwe kale kuti zilajaya akukola ncobeni. Eeyi ninzila yakusoleka kupindula lusyomo, kusandula, akukomezya mulimo wakuti kababelesya micelo iikola eeyi mubantu kuleka kubelesya zibelesyo zyisumpukide zyamazubaano.”29\n“Musamu uupa kuyubununa kasimpe”, eeli ndezina lyakusendekezya lyakaulikwa misamu minjaanji iikopanya akugwalanganya mizeezo yamuntu kutegwa ooyo muntu ayubunune makani aayo ngobayanda kuti abayubununwide nokuba kuti tayandide, eelyo naceendelezyegwa mumizeezo yakwe amusamu ooyo. Sodiumu thiopental, ngomusamu wuulisyigwa muzina lyakuti Pentothal, musamu uupegwa muntu kwiinda mukuyaswa nyeleti; ooyu musamu uuzilula maanu. Kubelesya misamu yamusyobo ooyu kwakatalikila muma 1930, alimwi eeyi misamu icibelesyagwa mazubaano. Umwi Mubetesi wakazumizya kuti kubelesyegwe misamu iizilula maanu mulubeta lwamu 2012, mukubeteka James Eagan Holmes kuti akosozyelwe kaambo kuti naa wakali kkwene mumizeezo yakwe nokuba kusondoka eelyo naakadubaula bantu kutegwa apegwe mulandu muubauba weendelana aciimo camizeezo yakwe. [Eeci cakalembulwa kuzwa waawa: aba P. Solomon Banda; Dan Elliott (11 Mar 2013). Judge OKs medication for Colorado shooting suspect. Yahoo! News. AP.]\nMunkondo Yakaziziizi, cisi ca Soviet Unioni cakabelesya misamu iijaya kubantu banacisi baco, kuyasa bana Kristu abamwi bazangi bamapolitikisi ndonga zyamisamu yiindene eeyo yakabambilwa kulesya buyo kumvwa kucisa, pele akupindaula mizeezo yabantu aabo bakaambwa munkuta kuti tabakkwene maanu.\nMisamu iijaya yakali kubelesyegwa akulesya bantu kuzyalana kapati akweendelezya mabunga aabantu. Nkamu ya Nazi ayaba Soviet yakayungizya kuvwela musamu wa fluoride mumeenda aakunywa aakali kupegwa bantu baangidwe mulukwakwa, kutegwa babombe akukonzya kweendelezyegwa kabotu. Sikalumbama waku Amelika, George R. Jordan, wakapa bumboni bwakubelesya misamu eeyo kunembo lyamfulumnde yaba Soviet Munkondo Yabili Yanyika. Mazubaano musamu wa, fluoride ulavwelwa lyoonse mumeenda aakunywa mumadolopo kakwaambwa kuti aayo meenda ngalaa “buumi bubotu nkaambo taakwe tuzunda tuleta malwazi.”\n"Kumamanino aa Nkondo Yabili Yanyika Yoonse, mfulumende ya Amelika yakatumina Charles Elliot Perkins, uuvwuntauzya mulwiiyo lwamisamu, misamu azilengwa leza, bubambe bwamubili wamuntu amalwazi aalwana mubili wamuntu, kuti akeendelezye busena bubambilwa misamu bwa Farben ku Germany. Naakacili kokuya, wakaambilwa kuti bamwi basyaazyibwene bamisamu baku German bakajana nzila eeyo njibakali kubelesya munkondo alimwi yakatalika kubelesyegwa aBapati bamfulumende mu Germany.\n"Eeyo nzila yakali yakucesya mukowa wabantu akulesya bantu kuzyalana kapati kufumbwa busena bupedwe kwiinda mukuvwelanya misamu iikola mumeenda aakunywa. Munzila eeyi, musamu wa Sodiumu fluoride wakabweza lubazu lupati.\n"Kuzumanana kuvwela asyoonto-syoonto musamu wa fluoride inga mukuya kwaciindi wacesya nguzu zyamuntu kukaka kweendelezyegwa kwiinda mukujaya cibeela cabongo bwamuntu cimwi, alimwi inga waba muntu mubombe kuli baabo boonse bayanda kulela atalaa nguwe.\n"Boonse antoomwe ba German abaku Russia bakavwela musamu wa fluoride mumeenda aakunywa aabazike bankondo kutegwa bafubaale akubomba."30\nMukufumpa lukwakwa lwa cikombelo ku Waco, Texas in 1993, mfulumende ya Amelika ayalo yakafunta muya wa misamu iikola mumaanda aazikombelo. Banalumi, bamakaintu abana aabo bakayoya muya ooyo, bakafwa eelyo minyemfu yabo niyakaangana cakuti amisana yabo yakakompoka. Aabo bakafutuka kupompelwa muya ooyo, bakaumpwa nokuba kudubaulwa mumbalaa lukwakwa lwa cikombelo.\nMulilo uunyesya uutayaki\nKubelesya mulilo wamusyobo ooyu ncintu calunya kapati mazubaano. Mulilo ooyu ulakonzya kwiinda mubwaanda bwaŋanda, akuumpa kusikila zyaida zitupa zyamubili wamuntu uuli mukati oomo, akumumvwisya kucisa kutaambiki. Zimwi nzila zyamulilo wamusyobo ooyu zigaminina kusinka matwi aabantu:\nNkamu iibamba magesi aa Mulilo Uutavwilimi yaku Korea a LIG Nex 1 (nkamu iibamba ndeke yakulikwabilizya, cibeela cambunga ya LG ) bakaswaangana antoomwe kubamba ceeco ncobaamba kuti ncitaanzi munyika kulwana mbuli muyuni wuuluka. Kutegwa ulibalile kolanga citobela cilembedwe: http://skewsme.com/tinfoilhat/chapter/voice-to-skull-v2k/#ixzz2d2yjq8Gx Skews.Me http://skewsme.com/tinfoilhat/chapter/voice-to-skull-v2k/#axzz2d2rRQIao\n“Basyaakuvwuntauzya baluujisi mulimo wakubamba zibulo zimwaya bantu babungene antoomwe naa MEDUSA (mbombubo, kuzwa mutwaano twaci Giliki), eezyo zibelesya mulilo waambwa kale atala aawa, kuti zinyonganye matwi mbwaamvwa zintu. Eeci cibulo cibelesya mulilo uutavwilimi ooyo wuumpa cikanda camuntu akupa kuti mukati kamutwe wamuntu kumvwike kuzuma kukonzya kumvwugwa mumatwi nokuba kuti kakwiina cintu cizuma ncobeni. Eeci cibulo ca MEDUSA cilakonzya kusabila ncobeni cakuti muntu inga wamvwa matwi acisa nokuba kusinka matwi. Cilakonzya akujaya asyoonto zibeela zyabongo bwamuntu kwiinda mukubbebba kwamulilo ooyu akuutondekezya mumutwe wamuntu.”31\nAlimwi nzila imwi iibelesya mulilo ngweenya ooyu nja ‘Mulilo Uutalibonyi Uupa kucisa’:\n“Eeci cimvwikaanga ncilwanyo cakazwa mucipekupeku ca Star Wars. Cibulo ca Kuzuunyana Kukasya, cibelesyelwa antangalala aali bantu, kacitondekezya mumuni wamulilo uunyesya kapati ooyu kuti cuumpe cikanda cayooyo kufumbwa uugumwa amumuni ooyo kusikila wapya madigilii aali 130. Eeci cipa kumvwa kupya ncobeni akupa kuti aabo bali munzila yamumuni ooyu batije akumwaikizyana kakwiina kulwana (oobu mbobwiinguzi bwiitwa kuti ‘kulaya cakufwamba’ alumamba lulwanina muluwo).\n“Mulimo wankamu ya Pentagoni Uuswaangene Kubamba Zilwanyo (JNLWP), waamba kuti ‘Eeci ncecintu cikonzya ciyungizya kulesya, kudilisya kucengulula sinkondo uzyaabuswena, kakwiina kubelesya nguzu zyakujaya.’ Nokuba kuti mulimo wa ADS upandululwa kuti tuuli wabujayi, pele mu 2008 cimwi cilembedwe a syaabupampu wazilwanyo zitajayi Dr. Jürgen Altmann, caamba cintu ciimpene aboobo:\n“ ‘ … mulimo wa ADS ulakonzya kuumpa zilonda mbuli zyakupya mungwimba. Nkaambo kakuti mumuni ukwazeme mamita obile alimwi ulainda kulampa kwamuntu, eezyo zilonda zilakonzya kubeda kufumbwa acibaka camubili wamuntu kusikila kwiinda akati kacikanda camubili coonse. Kupya mbuli zilonda zyakupya mungwimba inga zyabbikka buumi bwamuntu muntenda yakufwa nkaambo kakutalika kubola zitupa zyamubili akunjilwa tuzunda tuleta malwazi– akuyandika kubambililwa ncobeni mucibbadela. Kakwiina cibulo cimwi cikonzya kujata mulimo mbuli ceeci, cibulo ca ADS cilakonzya kucisila limwi nokuba kujaya. ’ ”32\nNkondo Yakuzilula Maanu\nKwiinda atalaa nkondo zyoonse, nkondo ziinda kuyoosya nzizyeezyo zyamisyobo yakuzilula maanu. Ntaanzi nkondo yamusyobo ooyo yakaanzwa acisi Soviet Unioni muma 1960, pele cakatobelwa cakufwamba acisi ca Amelika abamambi baco kabasunka nzila zinjaanji zyakulwana kutegwa bacengulule mizeezo yamuntu, akucinca ciimo cakwe nokuba kupindaula lusyomo oolo ndwajisi kale. Mukonzyano waceeci inga wabonwa mu Nkondo Ntaanzi yaku Gulf, eelyo zibulo zisabila mumatwi nizyakatondekwa kugamika basilumamba bazyandamene baku Iraq; eeco cakapa kuti balipe kakwiina kulwana kulumamba lwa UN. Azimwi zilembedwe zitaminina kuti mfulumende ya Britain yakabelesya zibulo zyamusyobo ooyu kubantu bacisi cabo mukumwayaula bantu bayanda babwekela mfulumende akuyanda kulwana.\nNokuba kuti eezi nzila zyakupenzya bantu zilabelesyegwa aano mazuba amfulumende, alimwi kunyina bumboni butamikizya Cikombelo ca Katolika caku Loma kuti acalo cibelesya nzila eezi, pele boonse beelede kusongwaalila nzila zyamazubaano eezi. Kanjaanji cintu cilikke cilesya mfulumende kubelesya nguzu zyabujayi nkubula buyo ciindi cibotu cakucita boobo.\nHena boonse bakajailwa lusyomo lwabo, bakajaigwa a Cikombelo ca Katolika caku Loma?\nNee peepe. Mweelwe wini wabantu batakwe mulandu aabo bakajailwa mumaanza aabulelo bwa Loma uyoozyibilwa buyo Kujulu. Nokuba boobo, mbweenya mbuli ziindi zinjaanji nokuba lyoonse, Cikombelo ca Katolika caku Loma ciyoobelesya nguzu zya mfulumende zyamasi aanyika kuti cicite makanze aaco. Umwi mukonzyanyo waceeci uulaampuwo kapati ngwa “Kuvwuntauzya kwaba Spanishi” ooko kwakalaililwa aMwami mukaintu Isabella waku Spain.\nNkaambo kufumbwa ncaakavwubide muntu uusingidwe cakali kukonwa acisi, Isabella wakajana mpindu kapati mukusinganya muntu uli koonse. Aayo mali aakajanwa munzila eeyi ngangayo ngaakabelesya kupa Christopher Columbus kuti akaakuyandaule Nyika Mpya.” Banjaanji basyaakuvwuntauzya bakalemba masimpe ayaa kuti bamuka mufu bakavwubide, ziindi zinjaanji mbibabakali kutamikizyigwa “kuzanga mubupaizi” kwiinda nkamu yabantu iili yoonse muciindi ca Kuvwuntauzya kwaba Spanishi. Nokuba kuti cisi cakali kukona buvwubi bwabo, Cikombelo ncicakali kubaa nguzu zipati zilekelwa kuli ncico kuti cicite kufumbwa mbociyanda.\nImwi mikonzyanyo ya Cikombelo kacibelesya bana babami bamfulumende kuti cipenzye basinkondonyina mubupaizi, cilakonzya kujanwa mumusela waku France aku Bavaria, kusanganya akwaangwa, kutundululwa akujailwa lusyomo kwa John Huss, ooyo wakali kweendeenda lyoonse kasyomezyedwe bukwabilizi bwa mwami wakwe, Sigismund. Bapaizi ba Katolika kabasungilizya kapati kuti “Lusyomo taluyandiki alimwi talweede kubambwa abazangi, Sigismund wakatyola cisyomyo cakwe, mpoonya Huss wakaangwa, akusingwa kulufu akuumpwa kaangilidwe kucipulanga.\nEeci cilengwa cakubelesya nguzu zya mfulumende kuti citonkele kumbele makanze aaco, cakaya kumbele kusikila buzuba buno. Aabo babamba milawo ba Katolika balangilwa kuvwootela twaambo ooto tweendelana alwiiyo lwabu Katolika, kunyina kaambo nokuba kuti ciliimpene ncobayanda bantu mucooko oomo mobakkede. Banacisi ca Katolika abalo baleelede kuvwoota mumapolitikisi akutabilila lusyomo lwa Cikombelo. Cuuno ca mulimo wa Kuvwuntauzya, cilizyibidwe akuti Nimbungano ya Lusyomo, cipede malailile aalembedwe mutwe wakuti : Doctrinal Note: The Participation of Catholics in Political Life mubusena bulembedwe zyaku Vatican, kuli Bakatolika aabo bayanda kunjila mumapolitikisi.33\nHena bantu bokwa Yahuwah bayoonjila kabili mu Kuvwuntauzya kwa Loma?\nLoma kunyina pe naakacenguluka kuzwa kulusyomo lwakusinikizya canguzu, ooko kwakali kubelesyegwa mu Kuvwuntauzya, alimwi amumyaka misyoonto yakainda, amu Nkondo ya Nyika Yabili. Nokuba kuti tasinikizyi canguzu mazubaano, Loma ulindila buyo ciindi cakwe mubuumuzi kuti akatalike kweendelezya nguzu zyaanyika zyoonse alimwi.\n“Alimwi akwiibalukwe kuti, Loma tacinci pe. Milazyo yokwa Gregory VII a Innocent III, icili mulazyo ya Cikombelo ca Katolika caku Loma . Alimwi kufumbwa kuti cabaa nguzu, inga cabelesya milawo eeyo anguzu zipati mbweenya mbucakali kucita mumisela yansiku.”34\nBumboni, mbuli bwaapegwa amukaintu wakatija bukatolika Charlotte Wells, buyubununa kuti Cikombelo ca Katolika cicizumanana kusikila buzuba buno kujaya, kupenzya, kujata bamakaintu, akujaya bapati abana mbweenya buyo, kunze lyabwaanda bukwabilidwe ooko kutasiki mumuni wanyika kuti ubayubunune busofwaazi mbobacitila baabo bacingilidwe mukati.35\nZilembedwe zyamisela zilayubununa ncobeni kuti Cikombelo ca Katolika caku Loma cilaa ciyanza cakukamantana amfulumende kufumbwa iilela aciindi cipedwe, kufumbwa nobaba bami ba Carolingia baku France, naba Hitler waku Germany. Mbuli bwakaamba sikwaazwa Malachi Martin; walo lwakwe kali mu Jesuiti alimwi mulembi ulaampuwo mpati, wakayubununa mazubaano mbwaliko ncobeni Saatani mumunzi wa Vatican: “Mungele uuwide Lusifa wakapegwa cuuno cakulela mumunzi mupati wa Katolika mumwezi wa Kaanda kaniini 29, 1963; ooyo mwezi wakali kweelela cisyomyo camisela cakali kuyanda kuzuzikwa. Mbwaanga aabo bakali kutola busena bakalizyi kabotu makani aaya, ciyanza cabantu bakomba Saatani cakali cakuti Ciindi caSaatani ciyootalika eelyo Poopo aakuulikwa zina lyakuti ngu Mwaapositolo Paulu [Poopo Paul VI].”36\nMumwezi wa Miyoba 2010, Silutwe uutanda zyeelo waku Vatican, Gabriele Amorth wakainduluka kwaamba ncaakali kwaambilizya mupepa lyaku Italy, La Republica: “Dyabooli ukkala mumunzi wa Vatican alimwi webo inga walibonena ncobeni zintu zitobelana kucitika oomo. Ulakonzya kukkala kayubide, nokuba kwaambaula mumilaka yiindene, nokuba kulangikaanga uleetela. Aciindi cimwi wakandifubaazya Ime. Pele Ime ndimwaalumi uukkomene mumulimo wakwe”37 Walo wakayunguzya kuya kumbele kwaamba kuti mpuwo ya Saatani mubapatipati ba Bukatolika ilalibonya muli bama “kkadinalo aabo batasyomi mu Jeesu abamabbishopo aabo baswaangene amadaimona.”38\nKufumbwa kulimvwisya nkwabede Saatani, kuli nguzu zyakusinikizya eezyo zyalo kazyili mumilazyo yamfulumende eeyi. Cikkelo ca bumboni bwamisela, acalo ciyubununa kuti Cikombelo ca Katolika ziindi zinjaanji cakainduluka kubelesya nguzu zyamapolitikisi mbuli zibelesyo zyakutonkela makanze aaco kumbele. Aboobo, ncintu camaanu kukosozya kaambo kwaamba kuti, mbuli mbokuli lusumpuko munzila zyakupenzya akusubula bantu, acalo cikombelo eeci tacikaimini ambali nkaambo cicilaa mulazyo wakusandula bamwi kwiinda mukusinikizya canguzu. Kwiinduluka kupenzya basalali kwa cikombelo ca Loma, munzila iigaminina nokuba nzila yakusisikizya, kulamvwugwa mukulyaamba kuti Loma kunyina pe nacinca.\n“Ijwi lyokwa Yahuwah ndyapede kucenjezya ntenda iizyaabuswena ndyakuti; kufumbwa kuti eeci cuuntuluzyilwe, mukowa wa Basikukazya uyoolibonena kuti makanze aa Loma ali buti ncobeni, pele eelyo nokucinyina ciindi cakukonzya kutija kuzwa mukakole aako. Loma uyaakuba anguzu cakusisikizya. Milazyo yakwe iyaakubaa mpuwo mumaanda mulembelwa milawo yacisi, muzikombelo, mumyoyo yabantu. Walo uyaakulundaikila maanda aakwe malamfu mbuli ngazi muzyooko zyamaseseke oomo mwayooinduluka kupenzya bantu mbuli mbwaakali kucita nsiku. Munzila yakumpelenga katalangilwi kucita zilubide uyaakuyumyayumya lumamba lwakwe kutegwa akamanizye makanze aakwe. Coonse ncayanda, nkubaa busena bulaanguzu, alimwi eeci uyaa kupegwa aakale walo. Linolino tuyoobona akumvwa makanze eeni aa BuLoma. Kufumbwa ooyo uusyoma akutobela jwi lyokwa Yahuwah uyooliletela kubwentelwa akupenzyegwa.”39\nEelyo kupenzya kwaakujokololwa, hena zisi zya Italy a Germany ziyoosolola kupenzya bantu bokwa Yahuwah mbuli mbuzyakali kucita kaindi musyule lyaciindi?\nNokuba kuti mfulumende zimwi zyoonse, asyoonto nokuba amoyo woonse, ziyoosangana munkondo yakulwana kasimpe a Julu mubuntu bwabasalali, nkamu ya WLC isyoma kuti cisi ca Amelika, mbuli munyama wabili wa Ciyubunuzyo 13, ciyootola lubazu lwabusololi mukujokolosya kupenzya ooku. Masi woonse aanyika ayootobela mukonzyanyo wacisi eeci akwiimina kulubazu lwa Loma ukupenzya basalali.\nNkamu ya World’s Last Chance ilimvwa kubaa mulimo wakucenjezya bantu boonse kukuzyokela kwa Kuvwuntauzya ooko, kakuyoosya citaambiki kwiinda kaindi.\nAlimwi eelyo walo naakajula cisinsyo cane, Ime ndakabona kunsaa cipaililo miya yabaabo bakajailwa jwi lyokwa Yahuwah, alimwi abumboni oobo mbubaajisilili:\nAlimwi bakalila ajwi pati, kabaamba kuti, Nciindi cilamfu buti O Yahuwah, oosetekene alimwi owamasimpe, Webo noyoobabeteka akujokezyela bulowa bwesu ali baabo bakkede anyika?\nAlimwi kwakapegwa kuli mbabo zikobela zituba, umwi aumwi wabo; alimwi kwakaambwa kuli mbabo kuti, beelede kulyookezya kwakaindi kasyoonto, kusikila batwanganyina abalo abasazinyina, kuti bakajaigwe mbuli mbabo mbubaajaigwa, kuti cikazuzikwe (Ciyubunuzyo 6:9-11)\nCuuno cabupoopo citaminina kuti bamapoopo tabakonzyi kulubila nokuba asyoonto pe. Aboobo, kufumbwa ncobaamba bamapoopo aabo tacikonzyi kucincigwa nkaambo inga catondezya kuti bakalubila, ncobeni, akuba bantu balaacinyonyoono bakonzya kuwida mucibi. Mbuli mulimo uyaa kucinca, bupoopo “ncibelesyo cipati ciinda kubaa nguzu zya Saatani – cibumbwa canguzu zyakwe kuti alikkazyike acuuno cabuleli kuti alele nyika kweendelanya akuyanda kwakwe.”40\nNkamu ya WLC isyoma kuti bukali bwa mililo ya Kuvwuntauzya ooko kuyoojokolosyegwa, iyoosalazya bana Kristu aabo basyoma kuzwa kukuyandisya cili coonse ncobayanda kumoyo eeco cicili munyika, akukutula luyando lwamyoyo yabo lwakuya Kujulu oolo lutanabwenwe mumisela yoonse.\nKaano kalunya lwabunyama lwamuntu kumuntunyina, kacili kaambo kalaa bumboni buzunda zyoonse oobo butondezya nguzu zyokwa Yahuwah zyakuvwuna cakumaninina boonse aabo babikka lusyomo lwabo muli Nguwe. Ncintu citakonzyeki amuntu naba ni kwiinda mukuciswa, kupenzyegwa akutundululwa ooko nkwaakulaizya madaimona. Ncintu citakonzyeki kuti bongo buli boonse bukonzye kuzunda micelo iikola akujaya, acongo cimvwisya kucisa kutegwa cicince mizeezo alusyomo lwamuntu. Bana Kristu bamazubaano, mbweenya mbuli bana Kristu bansiku, bayoolibonena kuti Yahuwah ngo nguzu zyabo alugwasyo lwabo muciindi nobabulide.\nKaindi kasyoonto katana jailwa lusyomo lwakwe, mwaapositolo Paulu wakalembela Timoteo lugwalo lwakuti walo wakasaligwa a Yahushua kuti abe mukambausi, mwaapositolo amwiyi, akuyungizya kuti: “nkaambo kaboobo Ime ambeyo njoopenga zintu nzyeenya mbuli nguwe; nokutali boobo, Ime nsyefwide nsoni, nkaambo Ime ndilimuzyi ooyo ngwesyoma alimwi ndizyi kuti Walo ulakonzya kubamba kufumbwa eeco nceekasyomya mumaanza Aakwe kusikila Buzuba oobo.” (2 Timoteo 1:12, NKJV)\nOobu mbobuyooba bumboni bwabaabo boonse babikkide lusyomo lwabo muli Yahuwah. Nokuba boobo, SUNU mbobuzuba bwalufutuko. LINO nceciindi cakuti webo ulomye kusala lwiito lwako akululamika zyoonse zikujatikizya. Acibe cilengwa cako kusyoma muli Yahuwah muzintu zilaa makani asyoonto. Lusyomo ncisyango, cinga kuti casaninwa kabotu, cilakonzya kukomena kufwambaana. Kwiinda mukusyoma Yahuwah buzuba abuzuba muzintu nzyocita, lusyomo lwako luyooyumizyigwa akulyookezya muli Nguwe mumakani mapati alimwi, buzuba abuzuba, webo kufumbwa mpoyendela uyooyumya lusyomo lwako akukomena.\n“O, amulabile akulibonena kuti Yahuwah mubotu;\nUlilelekedwe ooyo muntu uusyoma muli Nguwe!\nMeso ookwa Yahuwah alangide ali baluleme,\nAlimwi matwi Aakwe alijulidwe kuti ateelele kulilauka kwabo.\nBaluleme balalilauka, mpoonya Yahuwah ulabamvwa,\nAlimwi ulabavwuna kuzwa mumapenzi aabo woonse.\nManji mapenzi aabaluleme,\nPele Yahuwah ulabavwuna kuzwa muli ngawo.”\n(Intembauzyo 34:8, 15, 17, a 19)\n36 Langa bbuku lya Martin, Windswept House, lyakalembwa mazina aakupanda buyo mukukwabilila baabo baambwa mumakani aalyo aamasimpe.


Mabbuku aBakamboni baJehova Alembwa Biyeni Mumilaka Isiyene siyene?\nDipatimenti yabaSikulemba kuU.S.A.\nIkuti tukonzye kucita mputugolela kwaambilizya “makani mabotu” “kulibamasi oonse kumisyobo yoonse kumilaka yoonse akumikowa yoonse,” tupanga mabbuku mumilaka iinda ku750. (Ciyubunuzyo 14:6) Tuukonzya biyeni mulimu ooyu muyumu? Tuucita kwiinda mukugwasigwa abalembi babeleka kumawofesi eesu mapati, abasanduluzi balipedelede, boonse Mbakamboni baJehova.\nZibalo zyoonse zitalika kulembwa muciKuwa. Kumawofesi eesu mapati, Kabunga Keendelezya kalanga-langa mulimu uucitwa abadipatimenti yakulemba. Dipatimenti eeyi ilanga-langa basikulemba babeleka amawofesi mapati abamwi babeleka kuli amwi mawofesi amutabi akubapa milimu. Kuba abalembi basiyene-siyene kutugwasya kulemba makani aagwasya bantu bala ziyanza zisiyene-siyene munyika zyoonse.\nZibalo zilatumizigwa kubasanduluzi. Zibalo nizyamana kulembwa akuzumizigwa, zilatumizigwa kwiinda mumakkompiyuta kubasanduluzi bali munyika yoonse. Baleezya canguzu kusala ‘majwi ayeelede akasimpe’ alaabupanduluzi buzwide bwa muciKuwa kabatola mumulaka wabo.—Mukambausi 12:10.\nMakkompiyuta apa kuti mulimu ucitwe cakufwambaana. Makkompiyuta taakonzyi kubeleka mulimu uucitwa abalembi abasanduluzi. Pesi mulimu wabo balawucita kufwambaana kababelesya makkompiyuta, azibelesyo zyakuyanduulisisya. Bakamboni baJehova bakapanga pulogilamu iitegwa Multilanguage Electronic Publishing System (MEPS), aawo zibalo zili mumilaka isika kumyaanda mpuzinjizigwa akuswaanizigwa azifanikisyo kucita kuti zikadindwe.\nNkaambo nzi nitubeleka canguzu oobu mukusandulula mabbuku mumilaka myiingi? Nkaambo nkuyanda kwaJehova kuti “bantu boonse bafutulwe akuboola kuluzibo lwakuziba lusinizyo.”—1 Timoteo 2:3, 4.\nMabbuku eesu alembwa biyeni?\nNkaambo nzi nitusandulula mabbuku eesu mumilaka myiingi?


Ino Munyama Uujisi Mitwe Iili Ciloba Waambwa mu Ciyubunuzyo 13 Wiiminina Nzi? | Mibuzyo Yamu Bbaibbele\nAMUBALE MU Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese (Traditional) Chinese Mandarin (Simplified) Chitonga Cibemba Croatian Czech Danish Dutch English Estonian Ewe Fijian Finnish French Ga Georgian German Greek Gun Hausa Hebrew Hiligaynon Hungarian Igbo Iloko Indonesian Italian Japanese Kikaonde Kinyarwanda Kirghiz Kirundi Kongo Korean Lingala Lithuanian Luo Malagasy Malay Malayalam Maltese Myanmar Norwegian Nzema Polish Portuguese Romanian Russian Samoan Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Tatar Telugu Thai Tsonga Turkish Turkmen Tzotzil Ukrainian Venda Vietnamese Xhosa Yoruba Zulu\nIno Munyama Uujisi Mitwe Iili Ciloba Waambwa mu Ciyubunuzyo Caandaano 13 Wiiminina Nzi?\nMunyama uujisi mitwe iili ciloba waambwa mu Ciyubunuzyo 13:1 wiiminina bweende bwatwaambo twacisi munyika yoonse.\nMunyama ooyu ulaabweendelezi, nguzu alimwi acuuno cabwami, calo icitondezya kuti wiiminina bweende bwatwaambo twacisi.—Ciyubunuzyo 13:2.\nUleendelezya “misyobo yoonse amikowa yoonse amyaambo yoonse amasi oonse,” aboobo ulijisi nguzu kwiinda mfwulumende yacisi comwe.—Ciyubunuzyo 13:7.\nMunyama ooyu ulijisi bube bwazinyama izyaambwa mubusinsimi bulembedwe mubbuku lya Daniele 7:2-8, kubikkilizya ambwalibonya siluwe, zituta zyanengo, mulomo wamulavu alimwi ameja aali kkumi. Banyama bamubusinsimi bwa Daniele bazyibidwe kuti baiminina bami bagaminide, naa mami aatwaambo twacisi, aayendelezya cakutobelana aamami aambi. (Daniele 7:17, 23) Aboobo munyama waambwa mu Ciyubunuzyo caandaano 13 wiiminina bweende boonse bwatwaambo twacisi.\nMunyama ooyu ‘uzwa mulwizi.’ Eeci caamba kuti mfwulumende zyabantu zizwa kubantu balo ibakazya Leza alimwi taziko miyanda.—Ciyubunuzyo 13:1; Isaya 17:12, 13.\nBbaibbele lyaamba kuti namba, naa zina lya munyama yakuti—666—“ninamba yamuntu.” (Ciyubunuzyo 13:17, 18) Majwi aaya atondezya kuti munyama waambwa mu Ciyubunuzyo 13 wiiminina bulelo bwabantu ikutali muuya naa bulelo bwamadaimona.\nNokuba kuti zisi zilakonzya kumvwana muzintu zimwi, zilakamantana mumakanze ngozijisi aakuzumanana kuba anguzu zyakweendelezya muciindi cakulibombya kubweendelezi bwa Bwami bwa Leza. (Intembauzyo 2:2) Alimwi ziyootola lubazu mukulwana mpi zya Leza iziyoosololelwa a Jesu Kristo lya Armageddon, pele nkondo eeyi iyoonyonyoona zisi.—Ciyubunuzyo 16:14, 16; 19:19, 20.\n“Meja aali kkumi amitwe iili ciloba”\nMu Bbaibbele, manamba aamwi alabelesyegwa munzila yacikozyanyo. Mucikozyanyo, 10 alimwi a 7 aiminina kuzulila. Cikonzya kutugwasya kapati kuzyiba ncaamba “meja aali kkumi amitwe iili ciloba” yamunyama waambwa mu Ciyubunuzyo 13, nkuzyiba “cikozyanyo camunyama” iwaambwa alimwi mu Ciyubunuzyo—munyama uusalala pyu uujisi mitwe iili ciloba ameja aali kkumi. (Ciyubunuzyo 13:1, 14, 15; 17:3) Bbaibbele lyaamba kuti mitwe iili ciloba yamunyama ooyu uusalala pyu yiiminina “bami bali ciloba,” naa mfwulumende.—Ciyubunuzyo 17:9, 10.\nMbubwenya buyo, mitwe iili ciloba yamunyama waambwa mu Ciyubunuzyo 13:1 yiiminina mfwulumende zili ciloba: nkokuti bweendelezi bwanguzu ibwali kweendelezya kuzwa kaindi alimwi bwali kupenzya bantu ba Leza—Egepita, Asuri, Babuloni, Mediya a Persia, Greece, Roma alimwi a Anglo-America. Kuti makani twaakosola kuti meja aali kkumi aiminina zisi zyoonse izilyeendelezya, ziniini alimwi azipati, nkokuti musini uuli alwija lumwi alumwi utondezya kuti cisi cimwi acimwi cilalyeendelezya aciindi bweendelezi bujisi nguzu kapati nobweendelezya.\nIno Wiiminina Nzi Munyama Uusalala Pyu Waambwa mu Ciyubunuzyo Caandaano 17?


Ino Mbunga ya Watch Tower Bible and Tract Society Ninzi?\nAMUBALE MU Afrikaans Albanian Amharic Arabic Armenian Armenian (West) Azerbaijani Azerbaijani (Cyrillic) Bashkir Basque Bassa (Cameroon) Batak (Toba) Bislama Boulou Bulgarian Cambodian Catalan Cebuano Chichewa Chin (Hakha) Chinese (Traditional) Chinese Mandarin (Simplified) Chitonga Chol Croatian Czech Danish Dutch English Estonian Ewe Fante Faroese Finnish French Galician Georgian German Greek Greenlandic Guarani Gun Haitian Creole Hausa Hebrew Hiligaynon Hungarian Icelandic Iloko Indonesian Italian Japanese Javanese Kabiye Kabyle Kachin Karen (S'gaw) Kazakh Kikaonde Kinyarwanda Kirghiz Kirundi Korean Lingala Lithuanian Low German Macedonian Malagasy Malay Malayalam Maltese Mam Mazatec (Huautla) Myanmar Nahuatl (Central) Nahuatl (Huasteca) Nahuatl (Northern Puebla) Ndebele (Zimbabwe) Nepali Ngabere Nias Norwegian Nzema Oromo Ossetian Otomi (Mezquital Valley) Pangasinan Persian Polish Portuguese Portuguese (Portugal) Punjabi Quechua (Cuzco) Rarotongan Romanian Russian Sepedi Serbian (Cyrillic) Serbian (Roman) Setswana Shona Sinhala Slovak Slovenian Solomon Islands Pidgin Spanish Sunda Swahili Swedish Tagalog Tahitian Tajiki Tankarana Tarascan Tatar Telugu Tetun Dili Thai Tiv Tojolabal Tongan Totonac Tsonga Turkish Turkmen Tzeltal Tzotzil Uighur (Cyrillic) Ukrainian Urdu Valencian Venda Vezo Vietnamese Wallisian Welsh Xhosa Yoruba Zapotec (Isthmus) Zulu\nMbunga ya Watch Tower Bible and Tract Society of Pennsylvania nimbunga iitapangi mpindu iyakatalisyigwa mu 1884 kwiinda mukutobela milawo ya Commonwealth of Pennsylvania, U.S.A. Ilabelesyegwa a Bakamboni ba Jehova kusumpula mulimo wabo wanyika yoonse, walo uubikkilizya akumwaya ma Bbaibbele alimwi amabbuku aamba zyamu Bbaibbele.\nKweelana abbuku ilyaamba makanze aambunga eeyi, makanze aanjiyo ajatikizya “bukombi, kuyiisya alimwi amilimo yakugwasya bantu,” ikapati “kukambauka alimwi akuyiisya mulumbe wa Bwami bwa Leza mubusolozi bwa Kristo Jesu.” Kutegwa muntu abe mumbunga eeyi, ccita buyo kuti watambwa alimwi kutambwa ooko takuyeeme akuvwula kwamali ngaasanga muntu. Bantu ibali mumbunga eeyi alimwi abeendelezi, bagwasyilizya bamu Kabunga Keendelezya ka Bakamboni ba Jehova.\nMbunga Zizumizyidwe Amulawo Izigwasyilizya\nKunze aambunga ya Watch Tower Bible and Tract Society of Pennsylvania, Bakamboni ba Jehova balabelesya mbunga zinji izizumizyidwe amulawo muzisi ziindene-indene. Akati kambunga eezyi, mumazina aanzizyo kulabikkilizyigwa amabala mbuli aakuti “Watch Tower,” “Watchtower,” naa kwaasandulula.\nKuzwa nozyakatalisyigwa, mbunga eezyi zyatugwasya kucita mulimo mupati mbuli:\nKulemba alimwi akumwaya. Twamwaya ma Bbaibbele aabalilwa ku 220 miliyoni alimwi amabbuku aamba zyamu Bbaibbele aabalilwa ku 40 bbiliyoni mumyaambo iinda ku 700. Webbusaiti ya jw.org yagwasya bantu kubala Bbaibbele a Intaneti kakunyina kubbadela mumyaambo iinda ku 120 alimwi akujana bwiinguzi kumibuzyo mbuli wakuti, “Ino Bwami bwa Leza Ninzi?”\nZikolo. Tuleendelezya zikolo ziindene-indene kuyiisya Bbaibbele. Mucikozyanyo, kuzwa mu 1943 Bakamboni ba Jehova ibainda ku 8,000 bagwasyigwa alwiiyo lupegwa mucikolo citegwa Watchtower Bible School of Gilead, kubapa kuti babeleke kabali bamisyinali naa kuyumya mulimo wesu wanyika yoonse. Alimwi nsondo ansondo mamiliyoni aabantu kubikkilizya abaabo ibatali Bakamboni, balatambula malailile kumiswaangano iicitwa mumbungano zyesu. Kuyungizya waawo tuleendelezya zikolo zyakwiiya kubala akulemba alimwi tulijisi abbuku lijanika mumyaambo iili 110 iliyiisya bantu kubala akulemba.\nMilimo yakugwasya bantu. Twagwasya bantu ibali mumapenzi akaambo kantenda kwiinda mukubapa zintu zyakuligwasya—taciko makani naa ntenda eezyo zyapangwa abantu, mbuli yeeyo yakujayana yakacitika mu 1994 ku Rwanda naa ntenda zilicitikila mbuli yamuzuzumo yakacitika mu 2010 ku Haiti.\nNokuba kuti kwacitwa zintu zinji kwiinda mumbunga eezyi nzyotubelesya, mulimo wesu tauyeeme ambunga eezyi. Munakristo umwi aumwi ulijisi mukuli uumugeme wakuzuzikizya mulawo uuzwa kuli Leza wakukambauka alimwi akuyiisya makani mabotu. (Matayo 24:14; 28:19, 20) Tusyoma kuti Leza ulatugwasyilizya mumulimo wesu alimwi akuti ulazumanana kupa kuti mulimo ooyu ‘ukomene.’—1 Bakorinto 3:6, 7.\nIno Mabbuku a Bakamboni ba Jehova Alembwa Buti Alimwi Asandululwa Buti?\nTulasimba mabbuku mumyaambo iinda ku 750. Nkaambo nzi ncotusolekesya kucita boobo?\nIno Bakamboni ba Jehova Baajana Kuli Mali Ngobabelesya Mumulimo Wabo?\nIno Bakamboni ba Jehova Baweendelezya Buti Mulimo Wabo Wakukambauka?


Johane 12 | Bbaibbele lili a Intaneti | Bbaibbele lya Busanduluzi Bwanyika Mpya\nMariya wamutila mafwuta kumaulu Jesu (1-11)\nJesu wanjila cabulemu (12-19)\nJesu wasinsima zyalufwu lwakwe (20-37)\nKubula lusyomo kwaba Juda kwazuzikizya businsimi (38-43)\nJesu wakaboola kuzoofwutula nyika (44-50)\n12 Kakusyeede mazuba aali cisambomwe kuti litalike Pobwe Lyakwiindilila, Jesu wakasika ku Betaniya ooko kwakali kukkala Lazaro+ ooyo ngwaakabusya kuzwa kubafwu. 2 Aboobo bakamubambila cilalilo ooko, alimwi Marta wakali kubakutaukila,+ pele Lazaro wakali umwi wabaabo bakali kulya* anguwe. 3 Mpoonya Mariya wakabweza nsazi* yamafwuta aanunkilila, nardo iini-ini iidula kapati, eelyo wakananika maulu aa Jesu akwaapukuta amasusu aakwe. Iŋanda yoonse yakanunkilila mafwuta+ aayo. 4 Pele Judasi Isikariote,+ umwi wabasikwiiya bakwe ooyo wakali kuyanda kumwaaba wakati: 5 “Nkaambo nzi mafwuta aaya aanunkilila ncaatasambalwa madinari* aali 300 akupa mali aayo kubacete?” 6 Lino tanaakaamba boobu akaambo kakuyanda kugwasya bacete pe, pele akaambo kakuti wakali mubbi alimwi nguwakajisi ciyobwedo camali oomo mwaakali kubba mali aakayobodwe. 7 Mpoonya Jesu wakati: “Komuleka, kutegwa acite cilengwa eeci ikulibambila buzuba bwangu bwakuzikkwa.+ 8 Nkaambo bacete munooli limwi lyoonse,+ pele mebo tamunooli andime lyoonse pe.”+ 9 Kulubazu lumwi nkamu mpati yaba Juda yakazyiba kuti nkwali, mpoonya bakaboola ikutali akaambo ka Jesu buyo, pele akuti babone Lazaro ooyo ngwaakabusya kuzwa kubafwu.+ 10 Mpoonya basilutwe babapaizi bakamvwana kuti bamujaye Lazaro awalo, 11 nkaambo bantu banji akati kaba Juda bakali kuunka ooko akumusyoma Jesu+ akaambo kanguwe. 12 Ibuzuba bwakatobela, nkamu mpati yabantu iyakaboolede kupobwe yakamvwa kuti Jesu wakali kuboola ku Jerusalemu. 13 Aboobo bakabweza malala akuunka kuyoomucinga alimwi bakatalika koompolola kuti: “Amumufwutule! Ulilelekedwe ooyo uuboola muzina lya Jehova,*+ Mwami wa Israyeli!”+ 14 Jesu naakajana mwana wambongolo, wakatanta alinguwe,+ mbubonya mbokulembedwe kuti: 15 “Utayoowi omwana musimbi wa Ziyoni. Bona! Mwami wako ulaboola katantide amwana wambongolo.”+ 16 Makani aaya basikwiiya bakwe tiibakaamvwisya ciindi cakusaanguna, pele Jesu naakalemekwa+ bakaibaluka kuti makani aaya akalilembedwe kujatikizya nguwe akuti bakacitila nguwe zintu eezyi.+ 17 Lino nkamu iyakali anguwe ciindi naakaita Lazaro mucuumbwe+ akumubusya kuzwa kubafwu, yakazumanana kupa bumboni.+ 18 Aaka nkakaambo akamwi nkamu yabantu ncoyakaunkila kuyoomucinga nkaambo bakamvwa kuti wakacitide citondezyo eeci. 19 Eelyo ba Farisi bakalyaambauzya akati kabo balaamba: “Tee kayi mwalibonena kuti tatuzwidilili naaceya. Amubone! Nyika yoonse yamutobela.”+ 20 Lino kwakali ba Giriki akati kabaabo bakaboola kukukomba kupobwe. 21 Aboobo aaba bakasikila Filipo+ ooyo iwakali kuzwa ku Betesaida waku Galilaya, akutalika kumulomba kuti: “Omunene, tuyanda kubona Jesu.” 22 Filipo wakaboola akwaambila Andreya. Eelyo Andreya a Filipo bakaboola akwaambila Jesu. 23 Pele Jesu wakabaingula kuti: “Casika ciindi cakuti Mwanaamuntu alemekwe.+ 24 Ncobeni ndimwaambila masimpe kuti, ikuti nseke yawiiti yatawida mubulongo akufwa, inooli buyo yomwe; pele ikuti yafwa,+ ilazyala micelo minji. 25 Kufwumbwa ooyo uuyandisya buumi bwakwe ulabunyonyoona, pele kufwumbwa ooyo uusulaika buumi+ bwakwe munyika eeyi ubuyobweda buumi butamani.+ 26 Ikuti muntu kayanda kundibelekela anditobele, alimwi ooko nkondibede nkwanoobede awalo mubelesi wangu.+ Ikuti muntu kayanda kundibelekela, Taata uyoomulemeka. 27 Lino moyo wangu wapenga+ kapati, eelyo ino ndilaamba nzi? Taata kondifwutula kuciindi eeci.+ Nokuba boobo, aaka nkekaambo ncondasikila kuciindi eeci. 28 Taata, kopa kuti zina lyako lilemekwe.” Mpoonya kwakamvwugwa jwi+ kujulu lyakati: “Ndakalipa kale kuti lilemekwe alimwi ndiyoopa kuti lilemekwe alimwi.”+ 29 Inkamu yabantu bakaimvwi waawo nibakalimvwa jwi, bakatalika kwaamba kuti yazuma. Ibamwi bakati: “Imungelo waambaula anguwe.” 30 Jesu wakaingula kuti: “Eeli jwi lyamvwugwa ikutali akaambo kandime, pele akaambo kandinywe. 31 Lino nyika eeyi ilabetekwa; eelyo mweendelezi wanyika+ eeyi uyootandwa.+ 32 Pele mebo ndaakusumpulwa mujulu kuzwa anyika,+ ndiyoobakwelela kulindime bantu bamisyobo yoonse.” 33 Mubwini wakaamba boobu ikutondezya mbolwakali kuyooba lufwu lwakwe ilwakali afwaafwi.+ 34 Aboobo inkamu yabantu yakamwiingula kuti: “Twakamvwa mu Mulawo kuti Kristo ulapona kukabe kutamani.+ Ino nkaambo nzi ncowaamba kuti Mwanaamuntu weelede kusumpulwa mujulu?+ Ino nguni Mwanaamuntu ooyu?” 35 Aboobo Jesu wakabaambila kuti: “Munooli amumuni kwaciindi cisyoonto. Amweende mumumuni nomucijisi mumuni kutegwa mudima utamuzundi; kufwumbwa ooyo weenda mumudima takuzyi nkwaya.+ 36 Nomucijisi mumuni, amusyome mumumuni kutegwa mube bana bamumuni.”+ Jesu wakaamba majwi aaya amane wakaunka waakubayuba. 37 Nokuba kuti wakacitide zitondezyo zinji kumbele lyabo, kunyina nobakamusyoma pe, 38 kutegwa azuzikizyigwe majwi aamusinsimi Isaya iwakaamba kuti: “Jehova,* ino nguni wasyoma zintu nzyobakamvwa kulindiswe?*+ Alimwi kujatikizya janza lya Jehova,* ino nguni ngolyayubunwidwa?”+ 39 Ikaambo ncobatakali kukonzya kusyoma kweelana ambwaakaamba Isaya alimwi nkakuti: 40 “Waofwaazya meso aabo alimwi wayumya myoyo yabo kuti bataboni ameso aabo akuti batamvwisyi mumyoyo yabo alimwi akuti batasanduki kutegwa ndibaponye.”+ 41 Isaya wakaamba zintu eezyi nkaambo wakabubona bulemu bwakwe alimwi wakali kwaamba zyanguwe.+ 42 Nokuba boobo, ibanji kubikkilizya abeendelezi beni bakamusyoma,+ pele akaambo kaba Farisi tiibakali kulitondezya kuti balamusyoma, ikutegwa batatandwi mucikombelo;+ 43 nkaambo bakali kuyandisya bulemu bwabantu kwiinda bulemu bwa Leza.+ 44 Pele Jesu wakoompolola kuti: “Kufwumbwa ooyo uundisyoma tasyomi buyo ndime, pele ulamusyoma ayooyo wakandituma;+ 45 alimwi kufwumbwa ooyo uundibona wamubona ayooyo wakandituma.+ 46 Ndakaboola kandili mumuni munyika+ kutegwa muntu woonse uundisyoma atazumanani kuba mumudima.+ 47 Pele ikuti muntu wamvwa majwi aangu kumane taabambi, tandimubeteki pe; nkaambo tiindakaboolela kubeteka nyika, pele ndakaboolela kwiifwutula.+ 48 Kufwumbwa ooyo uutandibikkili maano alimwi uutatambuli majwi aangu nkwali uuyoomubeteka. Majwi ngondaamba ngaayoomubeteka mubuzuba bwamamanino. 49 Nkaambo tiindali kwaamba mukuyanda kwangu ndemwini pe, pele Taata iwakandituma nguwakandilailila kujatikizya nzyondeelede kwaamba akukanana.+ 50 Alimwi ndilizyi kuti mulawo wakwe usololela kubuumi butamani.+ Aboobo kufwumbwa cintu ncindaamba, ndaamba kweelana ambwaakandaambila Taata.”+\n^ Naa “bakakkede kutebulu.”\n^ Eeyi ninsazi yaba Roma iilema magilamu aali 327. Amubone Makani Aayungizyidwe B14.


Ciyubunuzyo 17: Cishinshimi ca Bami bali Ciloba-Mwami wa Lusele Wazyibwa! Print\nCiyubunuzyo 17: Cishinshimi ca Bami bali Ciloba-Mwami wa Lusele Wazyibwa!\nLino tupona mubuleli bwa “mwami” walusele, poopo ucaalizya.\nTuyanda kulitola ansi mumuuya wakusinizya ncobeni, akwaabilana andinywe makani aakubbuka akuzuzika cishinshimi kwa “mwami walusele,” poopo ucaalizya, alimwi akaambo mwami walusele ncali Poopo Francis, kutali JPII mbuli mbutwakali kuyeeya kutaanguna, alimwi mbuli mbotwakalubizyide mukuteelela makani aaCiyubunuzyo 17. Mupailo wesu ngwakuti, okuno kunkamu ya WLC, kuti aabo bavwuntauzya kasimpe ncobeni bayootulekelela kukulubila ooku, mbuli mbotwalipa bupya kumulimo Wakwe kunembo Lyakwe Yahuwah, kuti kunyina pe notuyooimina naaba asyoonto muciimo citaluleme, nkaambo tuyandisya masimpe kubula mulandu kunembo Lyakwe, kakunyina kulubila mulusyomo lwesu. Ijwi Lyakwe talikwe kampenda; bupanduluzi bwesu nokuba boobo, bulaa tumpenda nkaambo kakuti tuli bantu. Pele aabo bavwuntauzya Jwi Lyakwe mukusololelwa aMoza Wakwe bayoosololelwa kuti bateelele Jwi Lyakwe lya Cishinshimi, muciindi Cakwe ncaakabikka.\nAtutalike kusanyangula kusyoonto aawa akumwaabila twaambo ncotusyomena kuti Benedict XVI wakali mwami waciloba ncobeni wa Ciyubunuzyo 17:\nBami bali ciloba ba Ciyubunuzyo 17 ciiminina malelo nokuba bami. Kunyina acimwi cintu catatu ncocinga caiminina pe. Caandaano ca Ciyubunuzyo 17 coonse caamba makanaa Cikombelo ca Loma. Kusanganya bami ba Ciyubunuzyo 17 mumalelo inga tiicaba cintu camaanu pe, pele kuti twabbataika bami kumalelo, taakwe musyobo wakuswaanganya malelo abami uunga wasika abupanduluzi bupedwe bwabami aabo, kapati kutobelanya mbocaamba mubuleli bwa mwami wa ciloba, oobo bwakaambwa kuti buyooba buyo kaindi kasyoonto. Kunyina bulelo mazubaano bukonzya kweelela kutola buyo kaindi kasyoonto alimwi bunga bwatalikila aciindi cili munsaa kutalika bulelo bwa mwami walusele.\n”Munkanda” mukampango katatu ncintu ciyandika kuti tubikkile maanu aciindi eelyo bupoopo nibwaanjila “munkanda” mubweende bwa cikombelo. Eeci cakacitika muciindi eelyo bupoopo nibwaayaswa cicisa calufu mu 1798, eelyo Napoleon naakatanda Poopo Pius VI kuti aye ku Valence ku France. Musyule lya 1798, bupoopo bwakali atalaa bami munguzu, baleli, abana babami kunyika yabukuwa. Alimwi mu 1929 bupoopo bwakali kondedwe kubona kuti bamapoopo bakalikulela buyo mbuli bami mukabeela kanyika kali buyo mahekele ali mwaanda mu Loma. (Kusikila mu 1860, bulelo bwaba poopo bwakali kusikila cibeela catatu cacisi ca Italy. Kubalwa kwabami ba Ciyubunuzyo kwaatalikilwa ali Pius XI.\nMulongo waba poopo kuzwa kuli poopo Pius XI kusikila kuli Benedict XVI uleelela mubupanduluzi bwacishinshimi bupedwe mu Ciyubunuzyo 17 munzila zyobile: mubuleli bwamwami/poopo wacisambomwe (JPII), ooyo wakalela buleli bulamfu kapati ali boonse bami bali ciloba, alimwi ngopoopo uyakwiibalukwa kapati amusela ucaalizya. Ooyu mulongo wakayumya kutondezyegwa mukulekezya mulimo kwa Benedict XVI, ooko kwataali kulangilwa alimwi kwaanyandya nyika akuzungaanya Cikombelo ca Katolika.\nKuti mwami waciloba naakali Benedict ncobeni, aboobo citobela ncakuti poopo uutobela nguwe inga kanooli walusele. Ciyubunuzyo 17 tacizumizyi busena akataa bami nokuba akataa mwami waciloba awalusele. Nkaambo nzi JPII ncaatakalibonya kumamanino aabuleli bwa Benedict XVI? Hena kuno kunkamu ya WLC twakalubizya kutama citondezyo camwami walusele? Iiyi twakalubizya, alimwi nkaambo kaboobu, twalitola ansi katuyandaula kulekelelwa kuzwa kuli Yahuwah, Taata wesu wakujulu, alimwi akuli Yahushua Mufutuli wesu. Tulomba kulekelelwa kuzwa kuli sicikolo wa Cishinshimi ca Bbaibbele uli oonse, ooyo wakazuminide andiswe kuti JPII aakucengeezyegwa kuba muntu kuti uyooba “mwami” walusele.\nIno mbubuti mbotwaalubila mukuyeeya kuti mwami walusele/poopo inga uyoolicengezya kuba JPII? Mboobu:\n“Mulindi uutagoli” ulaambwa cakutadonaika mu Bbaibbele kuti ncikkalilo camadaimona. Nkaambo kakuti mwami walusele/poopo wakali kuyandika kuzwa “mumulindi uutagoli,” twakalubila kweezyeezya kuti unooli umwi wabangele bakawa a Sataani kalicengeezya kuba umwi waba poopo bali ciloba. Twakasikila waawa nkaambo kakaambo aaka “alimwi munyama wakaliko,lino uutako, ngowalusele, alimwi ngumwi wabali ciloba” (kampango 11). Akataa bami bali ciloba JPII nguulibonya kuba aampuwo mpati alimwi uuzyibidwe kapati amusela uuno wamamanino. Aboobo ncintu cabuntu kweezyeezya kuti ikuti walusele kali daimona, uyoolipeekezya kuba JPII. Kaambo ka “mulindi uutagoli,” nokuba boobo, kalakonzya kwaamba kuti mwami walusele/poopo unikweendelezyegwa kapati a Saatani abangele bakwe bakawa munzila yataabwenwe muli bapoopo bali ciloba bakainda. Lino eeci calangika kuti mbobupanduluzi bululeme bwa mulindi uutagoli wa Ciyubunuzyo 17.\nKujatikizya kaambo kakuti “umwi nkwali” (kampango 10), twakabona zinjaanji zyatakeelede kuba moomo. Eelyo Johani naakapegwa cilengaano, wakatolwa kuciindi ca JPII. Cakali cintu cabuntu kuli Johani kutolwa kubulelo bwamwami mupati ali boonse bali ciloba. Kutola Johani kubulelo bwamwami walusele cakayumya kuti bami bali ciloba bakali bama poopo bali ciloba ncobeni, alimwi wacisambomwe wakasalwa nkaambo bulelo bwakwe bwakali bulamfu kwiinda boonse bapoopo bali ciloba, alimwi cimwi cintu cipati ncakuti wakali wiibalukwa, uuyandwa kapati kwiinda poopo uli oonse wamazubaano.\n“Munyama wakaliko [kusikila mu 1798], alimwi uutako, [aciindi cabulelo bwamwami wacisambomwe, nkaambo nguzu zyabunyama zyakacili munkanda] ngumwi wabali lusele [pele mubulelo bwalusele, nguzu zyabunyama ziyoojokezyegwa kubupoopo], alimwi ngumwi wabali ciloba, [walusele, nokuba boobo nenguzu zyamunyama, pele ucili mwami mbweenya mbuli bali ciloba bakawa kale], alimwi nguuya mukunyonyoonwa [Walusele takayi kumbele, uyoonyonyoonwa akupenzyegwa calunya abami bali kkumi, eelyo nobayooibaluka ciimo camunyama usofweede]. (kampango. 11).\nNcili ciindi cikonzya kubelekela makanze aaSaatani kapati aakulibambila nkondo mpati: kuleta mwami wa lusele/poopo mbuli JPII (mbuli mbutwaali kusyoma kutaanguna), nokuba Francis I? Tulasyoma lino kwiinda kale kakwiina kudonaika kuti mukwaamba Francis I kuti nguubelekela Saatani, silucengo mupati, mbobupanduluzi nkaambo kazyitobela ansaawa:\nEelyo basicikolo bacishinshimi nibaali kulangila kubbuka kwa JPII, Saatani wakaleta mwami/poopo walusele cakusisikizya, alimwi akumutambula nyika yoonse. Bunji bwesu notwakabikkide kulangila kwesu akupeekezyegwa kuba JPII twakatyompwa kuti bulangizi bwesu tiibwakazwidilila, alimwi [cuusisya] ncakuti bamwi balangilwa kuleka kusyoma zishinshimi zya Bbaibbele. Twabalomba aabo basunkwa kuti balekezye bulangizi kuti batalekeli Saatani kuti abazunde akubakoma.\nKucengeezyegwa kwa JPII nikwaapa kasimpe bulemu oobo Saatani mbwayoowa kapati. Aboobo, cakali cintu ciyandika kuli Saatani kuti abambe nzila yakujuzya mwami walusele/poopo eeyo iitakonzyi kugwasyilizya mulimo wabatobeli ba Yahuwah, alimwi eeco cinga casolweda banji kuti bulangizi bwabo bwakupeekezyegwa kwa JPII tikwaazwidilila. Ooku kutyompwa nkuzunda kwa Saatani, alimwi wakalomya kuti kulibonya kwamwami/poopo walusele kukabe kaambo katyompya bantu banji batobela Yahuwah.\nMukutatumina umwi wabangele bakwe bawide aciindi eeci kuti azyoolipeekezye kuba JPII, Saatani wakazwidilila mukweeleba nkondo abana Kristu aabo bakali kunga bakaka kulibonya kwa JPII kuti nkubuka kuzwa kubafu kwalucengo, akwiibalusya nyika kuti bafwide bacinoo fwide kusikila kubuka kuzwa kubafu, alimwi kuti kulibonya kwamuntu uufwide ncintu cicitwa amadaimona. Ooku kukaka kwabana Kristu balaa maanu inga nikwaaletelezya kunyongana ooko kwaali kunga, kwanyonganya mulimo ooyo Saatani ngwayanda kuti mwami/ poopo walusele amanizye kucita mukaindi kasyoonto nkajisi. Tweelede kulomya kumwaambila lino kuti kulipeekezya akulibonya kwabafwide mumazuba aazya kuciyoocitika alimwi inga kuyoojatikizya kulibonya kwa JPII abamwi bantu bamu Bbaibbele kusikila Saatani lwakwe akalipeekezye kuba Yahushua- kaindide mweembo Maawe Mutaanzi eelyo nyika niicinoo cengedwe kuti isyome kuti mwami/ poopo walusele ooyo ngowakalesya madaimona aalwana nyika. Caakwiinda eeci, nyika inoozyibide kusyoma kufumbwa caambwa amwami/ poopo – Francis I.\nSaatani wakabona kuti kuubauka kwamali oonse kuyoozambaila nyika yoonse munkondo icaalizya kaindi kasyoonto aKuboola Kwabili kwa Yahushua, kuyooletwa abujayi bwakwe mbwalekela anyika yesu. Aboobo, wakakanza kucita kuti mwami/ poopo akabe umwi uuzyibidwe akuyandwa akataa bantu bacete mucisi mwaakazyalilwa. Kajisi nguzu mukuyandisyigwa ooku, mwami/ poopo uyoobelesya ncico eeci kuti abaa batobeli banjaanji muzyisi zinjaanji zilaa bacete anyika; uyookulwaizya bacete kuti basinikizye baleli banyika kuti bakabikke milawo amilazyo iilesya kuliiba mubupaizi oobo buli muzyisi zinjaanji mazubaano. Mbuli mweelwe wabacete mbuyaa kukomena atalaa nyika yoonse, nkaambo kakwiindila kubula mali aziyandika zimwi, bacete bayooba anguzu, akuba bajayi, akuba zibelesyo ziyoosya mumaanza aamwami/ poopo walusele kalwana bami baanyika.\nNguni uunga waleta kucisa akujaya bantu banji kwiinda Poopo waba Jesuit? Poopo Francis ngo poopo mutaanzi mumusela wa Cikombelo ca Katolika uuzyila kumbunga yaba Jesuit. Saatani wakali kubambila mwami/ poopo walusele kwamyaka minjaanji, alimwi taakajana weelela kucita mulimo wamwami walusele pele buyo poopo uuzyila munkamu yaba Jesuit. Tacili cintu cigambya kuli ndiswe kweezyeezya ceeco basyomeka banjaanji abaabo batakwe mweelwe ncobayoojailwa mumyaka iizya kwiinda mukulailila kwa mwami walusele!\nBuleli bwa mwami/ poopo walusele buyootola myaka yotatwe akwiinda mwaka omwe akati, muciindi eeco batobeli ba Yahuwah basyomeka bayooshinshima kabasamide masaka (Ciyubunuzyo 11:3). Amusanganye kumyaka yotatwe akwiinda akati omwe mwaka ciindi ncobayootola bangele kulizya myeembo mitaanzi yone (Ciyubunuzyo 8), kusanganya mweembo wasanu walo uyootola myezi yosanwe (Ciyubunuzyo 9:1-5). Aboobo, tulakonzya kukosola kaambo kuti bulelo bwamwami walusele buyooba bufwaafwi kapati kwiinda bulelo bwamwami/ poopo waciloba. Aboobo kucembaala kwa mwami/ poopo walusele lino tacili cintu cinga casinkila zitola busena , mbokuli ulaa myaka ili makumi ciloba acisambomwe. Mwami walusele ulyaamba kuti mbwacembeede ncintu cilikabotu nkaambo ncitondezyo ca luzyibo abusongo ndwaakabungilila. Kuleka buuyo bulamfu bwakulela kwa Francis I mbwayoolela, ncintu camasimpe kuti ngo poopo ucaalizya munsaa Kuboola Kwabili kwa Simalelo Mufutuli wesu, Yahushua Uunanikidwe.\nMakani mabotu lino ngotuyanda kumusomba ngakuti lino tupona mubulelo bwa “mwami” walusele alimwi tuli buyo kwamyaka misyoonto kulaale a Kuboola Kwabili kwa Yahushua mubulemu, akutamani. Nokuba boobo akataa lino a Kuboola Kwabili, tweelede kwiinda muli nyina wakupenzyegwa amasunko. Kuli mulimo munji weelede kucitwa mumyoyo amuziimo zyesu, alimwi mulimo munji weelede kucitwa mukucenjezya nyika ali ceeco ciyanda kutola busena. Hena tuli libambide kukkala buumi mubulelo bwa “mwami” walusele, poopo ucaalizya waku Loma? Tulapaila kuti boonse balibambile kuzekelwa kwesu umwi aumwi nokutana jalilwa limwi.